text:
भरारी गांव आप मन देखे हौ के नई। बिलासपुर ले रतनपुर जाय के रद्दा म 20 किलोमीटर दूरिहा हे। वइसे तो छत्तीसगढ़ में भरारी नाव के कई ठन गांव हे। फेर मंय कहत हंव तेन भरारी के अलगेच महिमा हे। जुनब्बी राजधानी रतनपुर के तीर म बसे के सुबास तो मिलबे करथे। सड़क ले उतर के एक किलोमीटर भाठा पार करै के बाद एक ठन तरिया मिलथे जेकर पानी म पुरइन के पान अउ कमल के फूल लहलो - लहलो करत रथे।
बस थोरिक दूरिहा म रथे, प्रदीप सुकुल महराज। आयुर्वेदिक डाक्टर हे। ऊंकर पुरखा मन इहां के मालगुजार रहिन। ऊंकर माता जी गायत्री परिवार के साधिका ये। संस्कृत के वैदिक मंत्र के टप्पा उच्चारण करथे। हम्मन उनकर घर म पहुंचेन त अंगना म खटिया म बइठे किताब बांचत रहिन। देख के खुश हो गइन। अइसन सुवागत करिन जाने कब के नाता रिश्ता ये।
हमन राष्ट्रीय सेवा योजना के सिविर लगाये के परस्ताव ले के गै रहेन उंकर गांव। खुशी - खुशी उंकर सहमति मिलिस अउ उन हर सब परकार के सहयोग करय के बचन दीन। पान - परसाद खवइन - पियाइन अउ बिदा करिन। तीसर दिन ले हमर सिविर शुरू होगे पूरा ताम झाम के संग। होत बिहान ले रमायन पाठ हो लगिस। मंझनियां बड़े - बड़े बिद्वान मन के बोली बचन ल सुने बर चार गांव के आदमी आय लगिन। ऊंकर सुख - दुख के बात होवय। खेती - किसानी के बिकास के रद्दा घलोक बताए जाए।
संझा बेरा लकठा - परोस के गांव म घलौ जन जागरन के हवा फइलाय बर जावत रहेन। ऐसने हे सेमरा नाव के गांव म घूमत रहेन के देखेन एक झन अधेड़ उमर के माइ लोगन पखरा म छुही कुटत रहिस। पता चलिस के ये गांव के तरिया म छुही मिलथय। येला पखरा म कूट - कूट के ढूढ़ा बांध के सूखो देथे औ जब काम परथे येला घोर के घर के लिपई - पुतई करथे। ओ माइ लोगन के चेहरा म छुही के सफेद छिटका बड़ सुघ्घर दिखत रहय। ओकर लंग गोठियाये बर हमन ओकर तीर म ठाढ़ हो गयेन। ओहर कहिस - थोरिक दुरिहा घुच्चके ठाड़े रहव बाबू। छुही छिटक जाही त कोनो कदर के नइ रहि जाहव।
मंय कहेव- कछू नइ होवय माताराम, तरिया म धो लेबोन .... । छुही कुट रहिन ते माइ लोगन कहिन - च्च् मोर छुही के छिटका नइ छूटय बाबू, एक पइत जेन ल लग गे तेन ल लग गे ज्ज्। मंय ओकर बात ल सुनके थोरिक अकचका गेंव। कहेंव - च्च् तोर छुही म का मोहनी हवय माताराम जेन नइ छूटही, अब तो चूना के जमाना ये। छूही ल पूछत कोन हे।ज्ज् वो फेर जुवाब दीस - च्च्कतको चूना आ जाए बाबू, सत के रंग म नइ पूरै। एक पंइत एकर रंग जेन ल लगगे वो हर जनम भर चिन्हउ हो जाथे।ज्ज् मंय ओकर अड़गुड़हा गोठ न सुन के अकबका गयेवं। मंय पूछेवं तोर का नाव हे। दाई तंय कोन पारा के अस ? वो ह कहिस - च्च् मोर रैमुन नाव हे बाबू, अउ मंय पनिका पारा के अंव। चल न ओ दे तो मोर घर हे। मंय ओकर संग ओकर घर चल देहेवं।
सुघ्घर लिपे - पोते घर अंगना म खटिया बिछा दीहिस औ कहिस च्च्बइठव। आप मन तो बामन देवता हो हौ। ज्ज् मंय पूछेव - च्च्तंय कैसे जान डारे?ज्ज् वो ह कहिस - हमन देख के अजम लेथन। ज्ज्आगू के भिथिया म छूही के आठ दस ढूढ़ा च्च् लड्डू ज्ज् माढ़ेदेखेव त पूछ पारेंव - तोर घर तो अतेक अकन छुही केढूढ़ा हे ऐला तंय बेचथस का ? ज्ज् वो कहिस - बेंचव तो नइ फेर मयारूक पहुंना मन ल देथौ जरूर। आपै मन एक ठन ढूढ़ा ले जाहवज्ज् मंय कहेव - नहीं - नहीं, मंय का करिहौं, मोर घर तो सब चूना म पोताथे। रैमुन कहिस - छूही के रंग ल चूना के रंग कहां पाहै महराज। छूही के रंग म छूही कूटवैया के मया मिले रथे ऐमा पोते म घर म मया के महमयी समाये रथे। मंय कहेंव - बने हे भई, मोर झोला म डार दे। महुं देखवं मया के महमहाई ल।
रैमुन ल रात के सिविर के सांस्कृतिक कार्यक्रम म आये के नेवता देके मंय अपन विद्यार्थी मन संग भरारी के अपन सिविर म लहुट आयेवं। मंय बहुत बुद्धिजीवी आदमी अंव मोला टोना टामन म बिस्वास नई हे फेर जाने काहे मोर मन म रद्दा भर रैमुन के चेहरा ओकर बोली रहि रहि के गूँजे लागिस - मया के महमहाई ....।
रात के आठ बजे के सांस्कृतिक आयोजन मं रैमुन अपन गांव के सखी सहेली के संग आइस। दस बजे कार्यक्रम खतम होगे त जाय के बेरा पांव परे बर आइस। मंय पूछेव - तोला हमर कार्यक्रम कइसे लगिस रैमुन? वो कहिस - तुहंर पढ़वैया लिखवैया मन के का पूछै लाइक हे महराज, तुहर राजन गुरूजी के गोठे मे मोहनी घोराये हे। प्रभाकर दरसन घलाव मन हमर गमंत के अतका सुघ्घर नकल कर लेहै तेकर अंदाज हमला नै रहिस। वाह - वाह महराज, तुहंर सिविर के जय जयकार होवय। मंय पूछ परेवं - तहूं ल कुछू गाये बजाये आथे रैमुन? वो ह कहिस - कोन जनि आप मन छत्तीसगढ़ी के वो हाना ल सुने हव के नइ च्च्आन के नाचे त पनकिन के मटकाय ज्ज् मंय कहेंव - कब सुने बर मिलही तुहर गीत? रैमुन कहिस - अभी महराज, चलव न मोर गांव तक अँजोरी रात तो आवय। अमरा के आ जाहा। एकर ददा घलाव लँग भेंट हो जाहै। मंय मंत्रमुग्ध के समान पाछू - पाछू चले देहवं। नहर के पारे - पार रद्दा। दूनों डहर खेत। कुंआर के महिना। धान के बाली म दूध भराय रहय। एक बिचित्र खुशबू ले खार गमकत रहै। रैमुन के करमा सुरू होगे - हाय रे, हाय रे, तरोई फूलय रे। संझा के तो बेरा म तरोई फूलय रे .... बैराग ले ले भइया, मंदिर दीया बार ले बैराग ले ले ... डोंगरी म रे तेंदूपाना टोड़े ल जाबो डोंगरी म रे ...।
रद्दा कइसे कटगे गम नइ मिलिस। गांव के बाहिर म रैमुन के घर छानी म कोहड़ा के फरे - फर चमकत रहय। हमर आवाज ल ओरख के रैमुन के घरवाला जाग गे। दरवाजा खोलिस। अंगना म खटिया दसाइस। मोला बइठारिस अउ रैमुन घर भीतरी चल दीस। थोरिक देर म सम्हर पखर के निकरिस। हाथ रखै मादर ल अपन गोसइयां ल देके कहिस - अच्छा बजाबे, केम्प वाले गुरूजी ल देखाय बर हे। फेर शुरू होइस, अहोरास। रैमुन के नाच अउ ओकर घरवाला के मादर के थाप धा तिन्न धा तिड़कत धा किन... किन .. धाय ...।
रात अधियागे। रैमुन कहिस - अब जावव महराज, नांगर च्च्ताराज्ज् ठडिंयागे तुहर विद्यार्थी मन अगोरत होहय। लहुटेव त रद्दा भर अइसे लगय जइसे चांदनी म उड़ात हंव। दूरिहा - दूरिहा तक शांत प्रकृति ओंकार नाद। सिविर म आयेव त मोर संगी मन पूछिन - कहां चल देहे रहौ सर जी, हम मन रद्दा देखत रहेन। मंय कहेंव - अंजोरी रात म खोखमा [ कुमुदनी] के फूल देखे गै रहेंव गा।
सिविर के बांचे पांच दिन ऐसने रोज आधा रतिहा तक रैमुन के घर म नाच गान देखे के मउका मिलिस, नैन जुड़ागे। गंवई गांव म लोक गीत ल ऐसन सुघ्घर गाना अउ करमा नाच के ऐसना थिरकना मंय अपन जीवन मं पहिली बार देखेवं। देखते - देखत हमर केम्प के दसवां दिन आगे। आज रात केम्प फायर हे सिविर समापन के रात। देर रात तक सांस्कृतिक कार्यक्रम चलिस। रैमुन मोर तीर म आके पैलगी करिस। कहिस - मया दया धरे रइहौ महराज, काल कतका बेर रवानगी हे। मंय कहेव - बिहिनिया आठ बजे बस आ जाहे रैमुन, तोर लँग कुछ बात करना रहिस। चलना, डबरी पार कती चली। खोखमा के फूल देखब। रैमुन तियार होगे।
रद्दा म ओकर ले पूछेवं - रैमुन तोला डर नइ लागय। गांव वाले मन तोला का कहिही। रैमुन कहिस - जेन डरिस, तेन मरिस महराज। नवा - नवा आये रहेवं ता महूं डेरावं कोनो कु छू कहै मत। अब लगथे - काला फुरसत हे मोला देखे के। सब अपन म मगन हे। महूं अपन भीतर के परमात्मा मा मगन रथौ महराज। एकर ददा घलाव ल दे गुन गुरू ऐसने कहे हे नारी परानी म महमाया ल देखबे ओला कभू दुख मत देबे। कभू कठोर बानी मत बोलबे तब ले जेन परमात्मा देहे ततके म मगन अपन काम बूता करत रथन।
मंय सोचे रहेंव - जाती बिराती रैमुन कुछू पान परसाद के रूप म कोनो कोती ल छूए टमरे ल देहे फेर ओकर तेज ल देख के मंय भोचक्का रहि गयेंव। अंजोरी रात में साक्षातï् महमाया प्रकट होगे अइसे लगिस। गीता म ऐसने ल भगवान कृष्ण जी श्री अउ कीर्ति कहे हे।
मंय कहेंव - रैमुन, अब पता नइ कब भेंट होहै। मंय सोचे नइ रहेवं नानकन गांव म तोर सही औ तोर घरवाला सही कलाकार लँग भेंट होहै। मोर धनभाग।
- ककरो धनभाग नोहे महराज, वो महमाया दाई बहुत दयालु हे अपन भैरो मन ल जगा - जगा भेज के भेंट करावत रथे। आप मन ल मंय देखके ओरख डारेंव महराज के आप मन मोर देगुन गुरू के रूप आव, तभे तो अतेक मया बंधिस।
मंय कहेंव - इतवार के मंय अपन गांव सेंदरी आथौ रैमुन। कभू तोर मन म मिले के मन लगिही त आबे, तरिया के खाल्हे म मोर फारम हे। रैमुन के आंखी ले आंसू बोहाय लगिस। हमन सिविर लहुट आयेन। दूसर दिन सभा होइस। जाय के बेरा सुकलाइन गौटनिन असीस दीहिस। हम मन रवाना होगेन।
दू महिना बाद रैमुन इतवार के रैमुन मोर फारम म आइस। लगिस जना मना कोई देवी आगास ले उतरे हे। कहिस - महराज, मोला पांच सौ रूपया देवव तो ....।
- का काम आगे रैमुन ....? मंय पूछेवं।
रैमुन कहिस - नवा मांदर बिसाये बर हे महराज। जुन्ना मादर फूटगे।
मंय कहेंव - दूसर होतिन त खाये पिये बर रूपिया मागतिस,दवा दारू बर रूपिया मागतिस मादर बर रूपिया के मांग सुनके मोला अच्छा लगिस।
रैमुन कहिस - जियत - जागत रेहौ त धान मिस के रूपिया ल देहौ महराज, नई ते छुही के ढूढ़ा के कीमत समझ लेहौ।
मंय हंसत - हंसत रूपिया दे दियेंव। कबीर दास जी लिखे हे -
अगिनी जो लागा नीर में कंदू जलया झारि।
उतर दखिन के पंडित रहे विचारि बिचारी॥
बी - 5 नेहरू नगर, बिलासपुर6छ.ग.8


c: text/html

text:
पद्मिनी मरावी/कोरिया। जिला के नगर पालिक निगम चिरमिरी म लाखों रूपिया खर्चा करके बनाए गए नीलम सरोवर पार्क रख रखाव के अभाव म बदहाल हो गए हे। इहां लगे फव्वारा अऊ लाईट खराब हो गए हे, उहें पार्क के खूबसूरती बढ़ाए बर लगाए गए पौधा घलो सूखा गए हे। सरोवर म वोटिंग बर नाव घलो राखे गए रहिस, फेर ओ घलो रख रखाव के अभाव म खराब हो गिस हे। खाली अतका ही नइ आजाद नगर, बी-टाईप गोदरीपारा के पार्क घलो देखरेख के अभाव म बदहाल हो गए हे। फेर निगम के कउनो भी जिम्मेदार कना एकर सुध ले के फुर्सत नइ हे।
नीलम सरोवर पार्क रख रखाव के अभाव म बदहाल
पद्मिनी मरावी/कोरिया। जिला के नगर पालिक निगम चिरमिरी म लाखों रूपिया खर्चा करके बनाए गए नीलम सरोवर पार्क रख रखाव के अभाव म बदहाल हो गए हे। इहां लगे फव्वारा अऊ लाईट खराब हो गए हे, उहें पार्क के खूबसूरती बढ़ाए बर लगाए गए पौधा घलो सूखा गए हे। सरोवर म वोटिंग बर नाव घलो […]
Related Posts
Nothing found!
It looks like nothing was found here!

robotstxt: allowed

filter: keep


text:
नवनीत शुक्ला, मुंगेली। कभू काल जिला के स्वास्थ्य विभाग के अमला जागथे जेखर हाल के उदाहरण गीधा म देखे बर मिलिस जहाँ डॉ सुदेश रात्रे नोडल अधिकारी के नेतृत्व म झोलाछाप डॉक्टर के क्लिनिक म छापा मॉरिस।अउ ओखरो क्लिनिक ल बंद कर दिस। हाईकोर्ट के आदेश म जिला म फलफूल रहे झोलाछाप डॉक्टर मन के ऊपर कार्यवाही होत हे।
जिला म झोलाछाप डॉक्टर मन के संख्या म कमी आये हे। मुंगेली जिला म स्वास्थ्य विभाग के ओर समय समय म अभियान चलाए तव जाथे पर कोई ठोस कार्यवाही न होय के कारण झोलाछाप डॉक्टर मन के हौसला ह बुलंद हे।
अभी हाल म एक मामला सुने बर मिलिस जेमा झोलाछाप डॉक्टर के कारण 1 मरीज ल बहुत कष्ट उठाये बर पड़िस।
मुंगेली म लगभग कुछ ही पैथोलॉजी लेब अउ नर्सिंग होम हे जेन पंजीकृत हे। फेर भी इहां कई ठक लेब गुपचुप तरीक़ा ले अपन काम ल संचालित करथे। अउ जब छापामारी के कार्यवाही होथे तव अपन दुकान ल बंद कर देथें। अउ कुछ दिन बाद फिर अपन काम म लग जाथे। यही हाल निजी अस्पताल अउ नर्सिंग होम तक के हे । जहाँ न तव सफाई के ध्यान दिए जाथे अउ न ही अपन मेडिकल कचरा ल सुव्यवस्थित रूप ले नष्ट करे जाथे। यही हाल लोरमी ब्लॉक तक म देखे बर मिलथे। उहा के सामुदायिक केंद्र तक ह खुद बीमार नजर आथे। सफाई के मामले म तक कोई व्यवस्था नजर नई आवय। अल्टरनेटिव मेडिसीन , बंगाली पद्ति ले दवाई देहे वाले मन तक ह अपन दुकान दारी चलात नजर आथे।
नगर अउ आसपास के गांव म जहा झोलाछाप डॉक्टर मन के दबदबा आज भी कायम हे वही सरकारी अस्पताल म सुविधा के कमी के चलते लोगन झोलाछाप डॉक्टर मन के चंगुल म फसथे। जेखर ये मन फायदा उठाथे। अउ मनमानी फीस लेथे।
ये हमर सिस्टम के नाकामी कहे जाए कि करोड़ो रुपिया स्वास्थ्य विभाग ह जागरूकता अभियान म खर्चा करथे। तभो ले लोगन प्रशिक्षित डॉक्टर मन तीर आये के बदला गाँव म ही इलाज कराना पसंद करथे।
” जिला म झोलाछाप डॉक्टर मन के ऊपर समय समय म कार्यवाही करें जाथे। अउ जहाँ उखर संचालन के सूचना मिलत हे तुरंत कार्यवाही करें जाही। समय समय म नर्सिंग होम के भी निरीक्षण किये जाथे ।” डॉक्टर सुदेश रात्रे, नोडल अधिकारी मुंगेली


text:
"हमर दस्ता ह दू मंडली बनाके रेल ऊपर हमला करिस, जेन मं एक ठन मंडली के अगुवई जी. डी. बापू लाडजी ह करिस, अऊ दूसर मंडली के मंय खुदेच! ठीक इहिच जगा, जेन मेर तुमन ठाढ़े हवव-इहीच पटरी मन हमन पथरा राख के रेल ला रोक देन; रेल पाछू लहूँ टे नई स्काई तेकरे सेती पाछू डहर घलो भारी बड़े पथरा राख दे रहेन. हंसिया, लऊठी अऊ दू-तीन देसी बम’ ला छोड़ के हमर करा कऊनो बंदूख धन हथियार नई रहिस. मुखिया सिपाही करा बंदूख रहिस, फेर वो हा डेरा गे रहिस अऊ वोला काबू करे बहुते असान रहिस. हमन खजाना उठायेन अऊ बोल्ट लगा देन.”
73 बछर पहिली के ये घटना आय! फेर 'कैप्टन भाऊ' लाडजी जऊन ढंग ले येकर बरनना करत रहिस ओकर ले त अइसने लागत रहिस के जइसने ये घटना हा कालीच होय होही. अब 94 बछर के रामचंद्र श्रीपती लाड जेन ला 'भाऊ' बलाय जाथे (मराठी मं एकर मतलब भाई धन बड़े भाई आय) कतक सफ्फा सफ्फा बतावत रहिस के कइसने वो ह अंगरेज अफसर मन के तनखा लेके जावत पुणे-मिराज रेल हमला के अगुवई करे रहिस. भाऊ के एक ठन चेला, बालासाहेब गणपति शिंदे घलो हमर संग रहिस: वो हा धीरे ले कहिथे, “बनेच दिन के बाद भाऊ हा अतक सफ्फा सफ्फा गोठियावत हवय.” भाऊ के जम्मो सुरता रेल के पटरी तक ले हबरते जीं गे, इहींचे वो अऊ बापू लाडजी ह 7 जून 1943 के दिन साहसी तूफान सेना ला लेके हमला करे रहिन.
वो लड़ई के बाद सतारा ज़िला के शेनोली गांव के ये जगा मं भाऊ पहिली बेर लहूँट के आय रहिस. कुछु बखत बर वो हा अपन मं मगन हो गे अऊ फिर वो ला सब्बो कुछु सुरता आ जाथे. छापा मं सामिल ओकर दीगर संगवारी कॉमरेड के नांव घलो वोला सुरता हवय. अऊ भाऊ ह हमन ला बताथे के “वो पइसा कऊनो मइनखे के खींसा मं नई गीस, वो ह प्रति सरकार करा गीस [सतारा के अस्थायी सरकार]. हमन वो पइसा ज़रूरतमंद अऊ ग़रीब मन ला बाँट देन.”
कैप्टन भाऊ ह रूखे ढंग ला कहिथे, "हमन रेल ‘लूट’ लेन, ये कहना उचित नई आय. वो त चुराय पइसा रहिस (अंगरेज मन भारत के लोगन मन ला चुराय रहिन) जेन ला हमन वापिस ले लेन.” मोर कान मं जी. डी. बापू लाड के मिलते-जुलते बात गूंजे ला लगिस, जेन ह साल 2010 मं, अपन मऊत के बछर भर पहिली मोला कहे रहिस.
”तूफ़ान सेना, प्रति सरकार के हथियारबंद दस्ता रहिस - भारत के अजादी के लड़ई के एक ठन अद्भुत अधियाय. सन 1942 के भारत छोड़ो आंदोलन के हथियारबंद हिस्सा के रूप मं आगू आय ये मंडली के क्रांतिकारी मन सतारा मं समांतर सरकार के घोसना करे रहिन. सतारा तब बड़ अकन ज़िला होवत रहिस, जेन मं आज के सांगली घलो सामिल रहिस. कैप्टन भाऊ ज़ोर देके बताथे के इलाका का लोगन मन प्रति सरकार लाहिच अपन सरकार माने रहिन अऊ कम से कम 150 गाँव के 600 ले जियादा लोगन मन मिलके अंगरेज सासन ला उखाड़ के फेंक देय रहिन. "भूमिगत सरकार ले तोर काय मतलब आय?” मोर ये शब्द ले खिसिया के कैप्टन भाऊ मोर ऊपर गरज परिस. “हमिच सरकार रहेन. हमन इहाँ अंग्रेज राज ला खुसरे ला नई देन, तूफान सेना ले त पुलिस घलो डेरावत रहिस.”
कैप्टन के दावा सही आय. महान क्रांतिकारी क्रांतिसिंह नाना पाटील के अगुवई मं प्रति सरकार ह अपन कब्जा वाले गाँव मन मं बढ़िया सासन करे रहिन. प्रति सरकार ह खाय के समान के बेवस्था अऊ बांटे ला सुग्घर बनाइस. बढ़िया तरीका ले चलेइय्या बाजार के ढांचा बनाय रहिस अऊ नियाव बेवस्था घलो बनाय रहिस. प्रति सरकार ह अंग्रेज राज के सहयोग करेइय्या साहूकार, दलाल, अऊ ज़मींदार मन ऊपर जुरमाना लगे रहिस. कैप्टन भाऊ कहिथे, "क़ानून अऊ व्यवस्था हमर काबू मं रहिस. लोगन मन हमर संग रहिन.” तूफ़ान सेना ह अंगरेज सासन के हथियारखाना, रेल, खजाना अऊ डाकखाना ऊपर दमखम ले हमला करे रहिस. प्रति सरकार ह बड़े मुसीबत मं फंसे किसान अऊ मजूर मन के मदद करे रहिस.
कैप्टन भाऊ ह कतको पईंत जेल घलो जाय रहिस. फेर ओकर बढ़त प्रभाव के सेती जेल के सिपाही मन घलो ओकर संग आदर देवत बेवहार करत रहिन. भाऊ हँसत गरब ले कहिथे, “जब मंय तीसर बेर औंध के जेल में गेंय, तब लगिस के राजा के महल मं मेहमान बनके रहत हवंव.” 1943 अऊ 1946 के मंझा मं, प्रति सरकार अऊ तूफ़ान सेना के सतारा मं कब्जा रहिस. जब ये पक्का होगे के भारत ला अजादी हासिल हो जाही, तूफ़ान सेना ला भंग कर देय गीस.
एक पईंत अऊ कैप्टन भाऊ मोर ऊपर खिसियागे. वो ह दपोटत कहिथे, "तूफ़ान सेना मं मंय कब शामिल होंय, येकर का मतलब हे? मंय वोला बनाय रहेंय.” सरकार के अगुवई नाना पाटिल करत रहिस. जी. डी. बापू लाड ओकर जउनि हाथ रहिस अऊ सेना के ‘फ़ील्ड मार्शल’ रहिस. कैप्टन भाऊ सेना के ऑपरेशनल मुखिया रहिस. वो हा अपन चेला मन के संग मिलके अंगरेज राज ऊपर अपमानजनक हमला करे रहिन. ये हमला तऊन समे होईस जब पहिले ले बंगाल, बिहार, उत्तर प्रदेश अऊ ओडिशा मं सुरु विद्रोह हा अंग्रेज राज सेती मुस्किल बन गे रहिस...
कैप्टन भाऊ के घर के बईठका खोली कतको सुरता अऊ ओकर चिन्हारी ले भरे हवय. ओकर खुद के खोली बिलकुले सधारन हवय. ओकर घरवाली कल्पना जेन ह ओकर ले 10 बछर छोट हवंय, कैप्टन भाऊ के बारे मं दू टूक कहिथे, “आज घलो ये मइनखे ले पुछव के घर के खेत कें मेर हवय? त वोला नई बता पाय. मंय अऊरत जात होवत अकेलेच लइका मन ला,घर, खेत, सब्बो कुछु सम्भाले हवंव. 5 लइका, 13 पोता अऊ 11 परपोता मन ला सम्भालत ये घर ला अकेल्ला चलाय हवंव. वो ह कुछु बखत बर तासगांव, औंध, और येरवाडा के जेल मं रहिस. जब जेल ले छूटे त कतको महिना तक ले गाँव ले गायब हो जावत रहिस अऊ कतको महिना बाद घर आवय. सब्बो कुछु मंय सम्भालें, अभू तक ले संभालत हवंव.
प्रति सरकार अऊ तूफ़ान सेना ह भारत के अजादी के लड़ई मं कतको महत्तम नेता दीस. नाना पाटिल, नागनाथ नायकवाड़ी, जी. डी. बापू लाड, कैप्टन भाऊ जइसने कतक अकन नेता. अजादी के बाद जेन सम्मान के वो मन हकदार रहिन वो ह वोमन ला नई मिलिस. सरकार अऊ सेना के भीतरी अलग अलग बिचार मन काम करिन. वो मन ले कतको कम्यूनिस्ट पार्टी के पहिली ले सदस्य रहिन धन बाद मं बन गीन. ये मन ले एक, नाना पाटील जेन ह अखिल भारतीय किसान सभा के अध्यक्ष बनिस, 1957 मं सीपीआई के टिकट ले सतारा के सांसद चुने गीस. बाकी मन ले, कैप्टन भाऊ अऊ बापू लाड किसान अऊ मज़दूर पार्टी मं सामिल हो गे. फेर माधवराव माने जइसने कुछू लोगन मन कांग्रेस मं चले गे रहिन. करीबन सब्बो जियंता स्वतन्त्रता सेनानी, चाहे कऊनो पार्टी ले जुरे रहे होंय, सोवियत संघ के हिटलर के ख़िलाफ़ करे गेय प्रतिरोध ला अपन विद्रोह के प्रेरना बताथे.
94 बछर के कैप्टन भाऊ अब थक गे हवंय, एकर बाद घलो अपन बिते दिन के सुरता मं मगन हवंय. “हमन अजादी ला आम लोगन तक ले पहुंचाय के सपना देखे रहेन. ये हा सुंदर सपना रहिस. मोला गरब हवय के हमन अजादी हासिल कर लेन.” फेर वो सपना अभू घलो सपना लागथे. आज जेकर करा पइसा हवय ओकरे राज चलथे .”
कैप्टन भाऊ बर, कम से कम ओकर परान मं, तूफ़ान सेना अभू घलो जियंत हवय. “लोगन मन के हक के सेती तूफ़ान सेना अब तक ले मऊजूद हवय जब ओकर जरूरत परही, फिर ले ठाढ़ हो जाही.”
अनुवाद: निर्मल कुमार साहू


text:
रायपुर। पीसीसी चीफ भूपेश बघेल ह मुख्यमंत्री डॉ. रमन सिंह उपर लोक सुराज अभियान के दौरान ‘अचानक’ इहां-उहां उतरने वाला तंज कसे रहिस हे। उखर ठीक बाद भाजपा ह भूपेश बघेल ल घेरते हुए एक पोस्टर सोशल मीडिया म जारी कर दिस हे। जे मा भी “अचानक-अचानक” जइसे शब्द मन के इस्तेमाल करे गेहे। भाजपा कार्यकर्ता मन ह जारी करे गे ये पोस्टर म पांच सवाल भूपेश ले पूछिस हे। पहिली सवाल हे कि कइसे 1993 म अचानक बी-फार्म म गड़बड़ी कर पाटन विधानसभा ले टिकट कोनो अउ मिल जाथे?,
कइसे ‘अचानक’ गरीब मन के प्लाट ल हथिया के पाटन विधायक के बंगला बन जाथे, कइसे ‘अचानक’ पाटन के अदिवासी, गरीब मन के जमीन म कखर अउ के कब्जा हो जाथे ?, कैसे ‘अचानक’ शहीद ल ताक म रखके झीरम कांड के सबूत ल छिपा दे जाथे?, कइसे ‘अचानक’ फर्जी सेक्स सीडी ले कखरो चरित्र हत्या के गंदी राजनीति करे जाथे ? भाजपा कार्यकर्ता मन ह सीएम ल ‘अचानक’ शब्द म घेरने वाला पीसीसी चीफ ल निशाना म ले बर प्रश्न उठाए हे।
रायपुर। पीसीसी चीफ भूपेश बघेल ह मुख्यमंत्री डॉ. रमन सिंह उपर लोक सुराज अभियान के दौरान ‘अचानक’ इहां-उहां उतरने वाला तंज कसे रहिस हे। उखर ठीक बाद भाजपा ह भूपेश बघेल ल घेरते हुए एक पोस्टर सोशल मीडिया म जारी कर दिस हे। जे मा भी “अचानक-अचानक” जइसे शब्द मन के इस्तेमाल करे गेहे। भाजपा कार्यकर्ता मन ह जारी करे गे ये पोस्टर म पांच सवाल भूपेश ले पूछिस हे। पहिली सवाल हे कि कइसे 1993 म अचानक बी-फार्म म गड़बड़ी कर पाटन विधानसभा ले टिकट कोनो अउ मिल जाथे?,


text:
रायपुर । छत्तीसगढ़ के राजधानी म पुलिस परिवार के आंदोलन आघू के 25 जून के प्रस्तावित हे। उहें ये आंदोलन ल रोके बर सरकार अउ पुलिस विभाग कतको प्रयास करत हे। पुलिस परिवार के आंदोलन के बाद अब होमगार्ड के परिवार वाला मन ह अपन 12 ठन मांग मन ल लेके मुख्यमंत्री ल पत्र लिखे हे। प्रदेस म 9000 ले ज्यादा होमगार्ड के जवान काम करथे, जे मन ल सुविधा मन नइ मिलत हे। एती नगर सेना के अधिकारी अइसे कोनो भी आंदोलन के बारे म जानकारी होय ले इंकार करिन हे।
12 ठन मांग मन लेके मुख्यमंत्री ल पत्र लिखिस हे होमगार्ड के परिवार वाला मन ह ने
रायपुर । छत्तीसगढ़ के राजधानी म पुलिस परिवार के आंदोलन आघू के 25 जून के प्रस्तावित हे। उहें ये आंदोलन ल रोके बर सरकार अउ पुलिस विभाग कतको प्रयास करत हे। पुलिस परिवार के आंदोलन के बाद अब होमगार्ड के परिवार वाला मन ह अपन 12 ठन मांग मन ल लेके मुख्यमंत्री ल पत्र लिखे […]
Related Posts
Nothing found!
It looks like nothing was found here!


text:
बलरामपुर। जोगी कांग्रेस ह जनता ल रिझाए बर जिला म पढ़े लिखे बेरोजगार मन के पंजीयन सुरु कर दे हे। जेकर ले जिला के जम्मो हाट बाजार म स्टॉल लगाके गुड़ वाला सर्बत पिलावत हे, संगे संग ओमन के पंजीयन करे जात हे। आप मन ल बता दन कि बेरोजगार मन ल नउकरी दे के दावा घलो जोगी कांग्रेस ह करत हे। उहें जोगी कांग्रेस के रामानुजगंज प्रत्यासी मोहन सिंह ह स्टॉल लगाके बेरोजगार मन के पंजीयन कराके दावा करत हे। कि छत्तीसगढ़ म जोगी के सरकार बनही त बेरोजगार मन ल नउकरी दे जाही।
जनता ल रिझाए बर जिला म जोगी कांग्रेस के नवा तरीका
बलरामपुर। जोगी कांग्रेस ह जनता ल रिझाए बर जिला म पढ़े लिखे बेरोजगार मन के पंजीयन सुरु कर दे हे। जेकर ले जिला के जम्मो हाट बाजार म स्टॉल लगाके गुड़ वाला सर्बत पिलावत हे, संगे संग ओमन के पंजीयन करे जात हे। आप मन ल बता दन कि बेरोजगार मन ल नउकरी दे के […]


text: कोरबा । मुख्यमंत्री डॉ. रमन सिंह सोमवा र के विकास यात्रा के बेरा म सूरजपुर जिला के ग्राम उंचडीह ले हेलीकॉप्टर ले कोरबा जिला के ग्राम गुरसिया (पोड़ी-उपरोड़ा) पहुंचिन, जिहां स्वागत सभा म गांव वाले मन ह फूल के बरसा करत उंखर आत्मीय स्वागत करिन। गुरसिया अऊ आस-पास के गांव मन के लइका मन, युवा, बुजुर्ग अऊ महिला मन ह बड़ संख्या म उपस्थित होके मुख्यमंत्री ल सुनिन। डॉ. सिंह ओ मन ल सम्बोधित करत कहिन कि पोड़ी-उपरोड़ा क्षेत्र के जऊन घर अऊ मजरा-टोला म बिजली नइ हे, उहां अवइया चार महीना के भीतर विद्युत सुविधा मिले लगही। ए खातिर अधिकारी मन ल निर्देश दीए गे हे। मुख्यमंत्री ह मनखे मन ल राज्य अउ केन्द्र सरकार के कई ठन योजना मन के जानकारी तको दीन।


text:
दक्षिण कन्नड़ जिला के बेलतंगडी तालुक के लहरदार अऊ पहाड़ी इलाका मं अब सायद कऊनो गाय मन के टेन-टेन-टेन अवाज सुनत होही. "कऊनो अब ये घंटी ला बनात नई ये," हुकरप्पा कहिथे. फेर ये हा आम गायघंटी नो हे जेकर वो हा जिकर करत हवय. ओकर गाँव शिबाजे मं मवेशी के घेंच मं बंधाय घंटी लोहा-लक्कड़ धन पीतल के नई रहय - ये ला बांस ले बनाय जाथे. 60 के दसक मं सुपारी के किसान हुकरप्पा ह कतको बछर ले ये अनूठा चीज ला गढ़त हवय.
हुकरप्पा कहिथे, "मंय पहिले एक ठन चरवाहा रहेंय. हमन कभू-कभू चरत गाय डहर धियान नई पावत रहेन त बांस ले गायघंटी बनाय के विचार आईस." ये घंटी ले वो गाय के पता लगाय मं सहूलियत होही जेन ह डोंगरी धन खेत मं भटक के चले गे हंवय.एकर सेती गाँव के एक झिन सियान ह जब एला बनाय बर ओकर ले सीखे ला कहिस त वो हा बनाय ला सुरु करिस. समे के संगे संग किसिम-किसिम के अकार के घंटी बनाय मं माहिर होगे. वोला ये मं जियादा मदद एकर रहिस के बांस ह असानी ले तिर तखार मं मिल जात रहिस. बेलतंगडी मं ओकर गांव ह कर्नाटक के पश्चिमी घाट मं कुद्रेमुख राष्ट्रीय उद्यान के आरक्षित वन मं आथे जेन हा 3 किसिम के घांस के घर आय.
ये गायघंटी जेन ला हुकरप्पा जऊन भाषा तुलु मं बोलथे वो मं 'बोमका' कहे जाथे. कन्नड़ मं मोंटे' के नांव ले जाने जाथे. शिबाजे के संस्कृति मं एकर खास महत्तम हवय, जिहां दुर्गा परमेश्वरी मंदिर देवता ला मोंटेस चढ़ाय के परम्परा बर जाने पहिचाने जाथे. मंदिर परिसर ला 'मोंटेथाडका' घलो कहे जाथे. इहाँ भक्त मन अपन मवेसी के सुरच्छा अऊ अपन मनौती पूरा करे के सुमरन करथें, ये मं कुछेक मन हुकरप्पा ले बांस के घंटी मंगवाथें. वो हा कहिथे, “लोगन मन ये ला हरके (मनौती) सेती बिसोथें. जब गाय बछरू नई जने त (उदाहरन बर) एला देंवता ला चढ़ाथें. एक ठन बर 50 रुपिया तक ले देथें.बड़े घंटी मन 70 रुपिया तक ले बेचाथे.”
हुकरप्पा ह खेती करे अऊ ये घंटी शिल्पकला ला अपनाय के पहिली ओकर रोजी-रोटी मवेशी चरई ले चलत रहिस. वो अऊ ओकर बड़े भैय्या गाँव के दूसर घर के गाय ला चरावत रहिन.वो हा कहिथे, “हमर करा कऊनो जमीन नई रहिस. हमन घर मं 10 झिन रहेन, एकर सेती मन भर के कभू खाय नई सकत रहेन. मोर ददा रोजी मजूरी करत रहिस अऊ मोर दीदी मन घलो बूता करे ला जांय.बाद मं इहाँ के एक जमींदार हा खाली परे जमीन मं खेती करेके पेसकस करिस त हमन सुपारी कमाय ला सुरु करेन. वो हा कहिथे, “वोला ये हा किराया मं देय गे रहिस. 10 बछर तक ले अइसने चलिस. फेर जब इंदिरा गाँधी ह (1970 के दसक मं) भूमि सुधार ला लागू करिस त हमन ला जमीन के मालिकाना हक़ मिलगे.”
हालाकि गायघंटी ले होय कमई जियादा नई ये. हुकरप्पा कहिथे, “ये इलाका मं कऊनो दूसर बनावत नई ये. मोर कोनो लईका मन ये ला बनाय ला सीखे नंई यें. बांस जेन हा कभू सुभीता ले जंगल मं मिल जावत रहिस तेन ह अब मरत हवय. वो हा कहिथे, “अब ये ला खोजे बर हमन ला 4-5 कोस रेंगे ला परही, उहाँ घलो ये ह कुछेक बछर तक ले जिए सकही.”
फेर हुकरप्पा के कारीगरी वाले हाथ मन, जेन ह सखत घांस ला काट लाय के अऊ फेर काटके वोला मनमाफिक अकार मं संवारथे, शिबाजे मं बांस के घंटी बनाना अभू तक ले जींयत हे - जेकर आवाज अब तक ले बेलतंगडी के जंगल मं गूंजत हवय.
अनुवाद: निर्मल कुमार साहू


text:
रायपुर । छत्तीसगढ़ विधानसभा म नेत प्रतिपक्ष टीएस सिंहदेव ह अपन विनम्रता बर जाने जाथे, लेकिन ये दिन म वो ह ट्विटर म आक्रामक रुख अख्तियार करे हुए हे। लगातार राज्य सरकार अउ मुख्यमंत्री डॉ रमन सिंह उपर हमला बोलत हे। सिंहदेव ह आज शहरी विद्युतीकरण योजना ल लेके मुख्यमंत्री डॉ रमन सिंह उपर निशाना साधिस हे। सिंहदेव ने अपन ट्वीट म मुख्यमंत्री शहरी विद्युतीकरण योजना ल फेल बताते हुए कहिन कि अम्बिकापुर के 21 वार्ड मन म बांस के सहारे बिजली के तार झूलत हवय। ये बारे म लोक सुराज अभियान म शिकायत मन के बाद एखर निपटारा नइ करे गिस। सिंहदेव ने आगे लिखा है कि डॉ रमन सिंह 14 हरस ले लोक सुराज चलाकर सत्ता म काबिज होए के बात करत हे। मकड़जाल के तरह फैइले ये बिजली के तार सीएम ल चिढ़ावत नजर आवत हे।
आवारा कुकुर ह 12 घंटा म 5 लोगन मन ल अपन सिकार बनाइस
भिलाई म आवारा कुकुर मन के आतंक रूके के नांव नइ लेत हे। असल म सेक्टर-1 C मार्केट म एक आवारा कुकुर ह 12 घंटा के भीतरी 5 लोगन मन ल अपन सिकार बनाइस। जेमा 4 लइका अऊ एक बुजुर्ग हे। जम्मों झन ल इलाज बर अस्पताल म भर्ती कराए गे हे। जिहां एक लइका के हालत गंभीर बने हुए हे। स्थानीय लोगन मन के कहना हे कि कुकुर मन के बढ़े आतंक ले ओमन भारी परेसान हे। अऊ संग ही ओमन नगर प्रसासन उपर लापरवाही के घलो आरोप लगाइन।
मुंगेली म यातायात बेवस्था ल सुधारे बर दू जगह सीसीटीवी
मुंगेली म महिला मन के सुरक्षा, यातायात बेवस्था ल देखत हुए एसपी पारुल माथुर ह 2 संवेदनसील इलाका म सीसीटीवी कैमरा लगवाए हे। एसपी ह गोल बाजार अऊ गर्ल्स स्कूल रोड म सीसीटीवी कैमरा लगवाए हे। जेकर उपर पुलिस कंट्रोल रूम ले निगरानी रखे जाही। एसपी ह बताइस कि पूरा सहर म 10 जगह ल चिन्हिंत करे गे हे, जिहां सीसीटीवी के जरूरत हे फिलहाल 2 जगह म सीसीटीवी लगवा दे गे हे।
खैरागढ़ बन बिभाग म लाखों रूपिया के घोटाला
राजनांदगांव के खैरागढ़ बन बिभाग म लाखों रूपिया के घोटाला करे के मामला आगु आए हे। जिहां सरकारी निर्मान बर फर्जी कार अऊ स्कूटर के नंबर के उपयोग करके JCB अऊ अन्य वाहन मन के भुगतान करे गिस हे। असल म खैरागढ़ बन बिभाग ह 2014 म सांकरा अऊ आमदनी गांव म तरिया निर्मान कार्य करवाए गे रिहिस हे। अऊ ये बछर चंगुरदा ले बांध-नवागांव तक WBM सड़क निर्मान करवाय गे रिहिस। जेमा JCB अऊ अन्य गाड़ी के उपयोग करे गे रिहिस, फेर बन बिभाग के कैसबुक ह बन बिभाग के पोल खोल दिस। कैसबुक म स्कूटर अउ कार के फर्जी नंबर के जरिए JCB अऊ अन्य गाड़ी ले काम कराके भुगतान करे गे हे। पूरा मामला के खुलासा RTI के माध्यम ले होइस हे। उहें बिभाग ह अब मामला के जांच के बाद दोसी मन उपर कार्रवाइ के बात कहे हे।


text:
धमतरी । केंद्र सरकार अउ राज्य सरकार ह विकास के ढिंढोरा पीटत हवय, लेकिन छत्तीसगढ़ म एक ठन गांव अइसे हवय, जिहां जाए बर सड़क नइए। पगडंडी के सहारा लोगन मन गांव पहुंचथे। इहां के लोगन मन बिकास के दौउर म घास-फूस के घर म रहत हवय। अउ त अउ आज तक ले बिजली घलो नइ पहुंच पाइस इहां । ये गांव ह आजादी के 71 साल बाद भी विकास ले कोसों दूर हवय। जिला प्रशासन के कहिना हे कि बरपदर के विकास नइ होय के कारण नक्सलवाद हवय। एती कलेक्टर ह बरपदर म विकास के योजना बनाए के बात कहीस।
धमतरी जिला के आखरी छोर म बसे हे बरपदर । जिहां आज तक ले बिजली नइ पहुंच पाइस हे। अउ न ही स्कूल व सड़क बनीस हे। लोगन मन ल बांध ले पानी लाए बर पड़थे। कोनो बीमार पड़ जाही तव नाव ले अस्पताल ले जाये बर पड़थे। पीडीएस के फायदा दूसर गांव म जाए ले मिलथे। सबले बड़का बात ये हवय कि ये गांव के सुध ले बर आज तक कोनो सांसद-विधायक नइ पहुंचिस हे। कंजा के गांववाले मन ह ए बखत जम्मों चुनाव के बहिष्कार करके फैसला ले हवय।
नगरी विकासखंड, सिहावा विधानसभा अउ कांकेर लोकसभा क्षेत्र के ये गांव म बच्छर के रेंगे ले पगडंडी बनगे हे। जो ह ये गांव म आए-जाए के रद्दा हवय। इहां चार पहिया वाहन नइ जा सकय। लोगन मन आज तक ले बिजली घलो नइ देखे हे। सोलर प्लेट ले जतका बिजली बनथे ओखरे ले रात के काम चलत हवय। गांव के लोगन मन ल पीडीएस के राशन बर दूसर गांव तक सफर करे बर पड़थे। पीएम उज्जवला योजना ह कोनों के रसोई म नइ पहुंच पाए हे। लोगन मन आज भी जंगल के लकड़ी के सहारे चूल्हा जलाए बर मजबूर हवय।
गांव म सब्बों मकान के छत ह घास फूस के हवय। ये गांव म एक ठन प्रायमरी स्कूल हवय, जे एक अरसा ले बंद हे। स्कूल के दरवाजा म लगे ताला कहत हवय कि इहां के लइका मन के भविष्य म घलो ताला लग गेहे। गांव म रोजगार गारंटी योजना के कोनो काम नइ होय हे अउ न कोनों सरकारी काम खुले हे। लोगन मन जैइसे-तैइसे अपन गरीबी गुजारा करत हवय। ये गांव म कोनो गर्भवती ल प्रसव पीड़ा होथे या कोनो बीमार पड़ जाथे। तव ओला नाव ले बेलर बाहरा ले जाए बर पड़थे। गांव के लोगन मन अपन विधायक अउ सांसद के नाम घलो ठीक ले नइ जानय।
धमतरी । केंद्र सरकार अउ राज्य सरकार ह विकास के ढिंढोरा पीटत हवय, लेकिन छत्तीसगढ़ म एक ठन गांव अइसे हवय, जिहां जाए बर सड़क नइए। पगडंडी के सहारा लोगन मन गांव पहुंचथे। इहां के लोगन मन बिकास के दौउर म घास-फूस के घर म रहत हवय। अउ त अउ आज तक ले बिजली घलो नइ पहुंच पाइस इहां । ये गांव ह आजादी के 71 साल बाद भी विकास ले कोसों दूर हवय। जिला प्रशासन के कहिना हे कि बरपदर के विकास नइ होय के कारण नक्सलवाद हवय। एती कलेक्टर ह बरपदर म विकास के योजना बनाए के बात कहीस।


text:
.
पुरखा के सुरता करत सियाराम के आँखी ले आँसु डबडबागे. ओकर बबा परसादी करा पाँच एकड़ जमीन रिहिस हे. ओला अपन पांचो बेटा मन मं एक-एक एकड़ बाँट दे रिहिस हे. जीयत भर बेटा संग रिहिस हे. एक दू बेटा सौंजिया (नौकर) लगत रिहिन हे. घर परिवार बने ख़ुशी राजी मं आनंद उछाह मं चलत रिहिस हे. कोनो परकार के कांही कमी-बेसी नइ रिहिस हे. ओकर ढलगे (निधन) के बाद पांचो बेटा मन अलग-बिलग (बँटवारा) होगे. बड़े भाई रामनाथ के एके झन बेटा रिहिस अउ दुसर भाई मन के परिवार मं दू-दू, तीन-तीन झन लइका रिहिन हे.
ये भी पढ़े : छत्तीसगढ़ी विशेष – जेकर संइया हे कोतवाल
रामनाथ के बेटा सियाराम अपन पुरखा के मिले एके एकड़ के खेती मं गुजर बसर करत रिहिस हे. दुनो परानी जइसे तइसे कर के दिन गुजारत रिहिन हे. बाहिर थोर बहुत मजदूरी करके खुद के हालत ला बने बना डरे रिहिन हे. इही बीच बेटा रामदीन घला अपन दाई-ददा के संग कमाय धमाय ले धर ले रिहिस हे. सियाराम के हालत सबो भाई ले ठीक-ठाक रिहिस हे फेर इही बीच एक ठन भारी अलहन आगे. बेटा रामदीन ला अइसे रोग धर लिस ते ओकर जतका आड़ी पूंजी रिहिस हे तउन धीरे-धीरे उरके ले धर लिस. बाप डर्रा गे, सोचे ले धर लिस, अब का होही भगवान? ए रोग हा तो पहाड़ बन के आगे, काल होगे मोर बर. बेटा के इलाज मं तो मोर जम्मो पूंजी उरक जाही.
ब्रांडेड कंपनियों और फैशन डिजाइनर्स के इस दौर में सबको मात दे रहे हैं गोंड कला से सजा ये जूते
MP CG SuperFast 100 | MP Chhattisgarh News| Aaj Ki Taaja Khabar | आज की ताजा खबरें | 4 December 2022
MP News : 'मिशन 2023' में जुटी MP BJP, Gwalior-Chambal Division में BJP की बड़ी बैठक
महिला नसबंदी शिविर की शर्मनाक तस्वीरें, बेड और स्ट्रेचर की जगह जमीन पर लिटा कर पूरा किया जा रहा टारगेट
पुलिस कमिश्नर सिस्टम भी अपराध कम नहीं कर पाया, भोपाल में 11 महीने में 405 रेप
Cyclone Mandous: Chhattisgarh में आज से दिखेगा चक्रवाती तूफान मंडौस का असर, बारिश होने की संभावना
Video: कलेक्टर के घर पहुंचा सरपंच, रोते हुए बोला- नहीं मिला गांव के विकास के लिए एक रुपया
इंदौर के पोहा-जलेबी के बाद अब लोग यहां के सफाईकर्मियों के हो गए फैन, सुनिए क्या कह रहे हैं कैलाश खेर
Mid-Day Meal : दाल में दाल नहीं, रोटी जली हुई! MP के स्कूलों का हाल, पोषण मुहाल उल्टे बर्तन धो रहे बच्चे
Madhya Pradesh News: Betul में " ऑपरेशन ज़िंदगी " | Betul News |Borewell |Latest Hindi News
MP News: शिवपुरी में टला बड़ा हादसा, आधी रात को सरकारी अस्पताल में भड़की आग
अपन गोसइन फिरंतीन सो पुछथे, सलाह लेथे-कस ओ रामदीन के दाई, बेटा के इलाज-पानी मं तो भारी पइसा लगत हे, एमा तो पूंजी नइ बाचय तइसे लागथे. डॉक्टर हा तो हकन के पइसा लेवत हे. सरकार हा जउन पइसा इलाज बर देवत हे तउनो हा पूर नइ परत हे. अब कइसे करबों तउन ला बता? फिरंतीन घला भारी सोच मं परगे . ओहर कहिथे-मोर मेर जतका सोना चांदी के जेवर हे तउन ला बेच दे, ये कोन दिन काम आही? जान हे तब जहान हे, मोर बेटा के परान ला कइसनो कर के बचा ले. दुःख खपलाय हे तब कोनो दिन तो सुदिन आबे करही. अभी रात हे तब कभू तो दिन आबे करही, सुरुज देवता तो उगबे करही. धीरज धर सब काम बन जाही.
गोसइन के बात ला सुन के रामदीन के ददा कहिथे-बात तो बने काहत हस मोर लेड़गी, फेर तै जानत हस के बेटा ला जउन बीमारी सचरे हे तउन कभू ठीक होवइया नइहे? एकर किडनी ख़राब होगे हे ये जानलेवा बीमारी हे, जान लेइच के रइही. गोसइयां के अतका बात ला सुनिस तहां ले फिरंतीन फफक के रो डरिस. फेर मन ला संवास के धीरे से कहिथे- कइसनो होय, तोला कांहीं करे ले परय खेती खार, घर दुआर सबो बेचा जाय, फेर मोर बेटा के परान ला बचा ले मालिक? एके झन तो मोर बेटा हे, इही ला देख के मैं जीयत हौं. ये नइ रइही तब मैं मर जाहौं. एकर बिना मोर जीवन अकारथ हो जाही. काकर मुँह ला देख के जिहौं, ओकर बिना जी के का करिहौं? अतका काहत-काहत गोहार पार के रो डरिस फिरंतीन.
ओकर रोय के आवाज ला सुन के पास-परोस के मन अइ का होगे दई फिरंतीन के घर मं, रोहा-राही मचे हे काहत सुनत घर मं आगे. कुछु ओकर बेटा ला होगे तइसे लागथे अइसे काहत हाल-चाल पूछे लगिन तब पता चलिस के बेटा के चिंता करके रोवत हे. फिरंतीन ला समझाइन-बुझाइन अउ कहिथे-चिंता झन कर बहिनी, होनी ला कोनो टारे नइ सकय? भगवान सब ला जीवन दे हे, तोरो बेटा ला दे हे. धीरज रख सब के बिगड़ी बनइया उपरवाला हे. अतका कहिके परोसीन मन अपन-अपन घर चल देथे. इलाज कराय के खातिर गाँव ले बड़े शहर मं अपन बेटा ला लेके आए रहिथे. बड़े बीमारी के इलाज मं जादा पइसा फुकावत हे. सरकारो ह देवत हे तौनो हा पूर नइ परत हे. गोसइन कह दिस घर दुआर, खेती खार तोर चीज़ बस रहय ते बाचय फेर मोर बेटा के परान ला बचना जरूरी हे. बेटा तो मोर हे, मोर कलेजा के टुकड़ा हे ये नइ रइही तब तोर पूँजी पसरा कोन काम के हे. रामनाथ सोचिस, बात काहत हे बाई हा तउन तो सही बात हे. ओहर पुरखा के दे एक एकड़ जमीन ला बेचे के निरनय ले लिस. जमीन बेचे के खबर जइसे गाँव मं बगरिस कउआ असन जमीन ला झपटे खातिर दलाल मन गिराहिक तपास के आगे रामनाथ करा.
जमीन ला तो ख़रीदे खातिर गाँव ला कोन काहय शहर ले चील कउआ असन दलाल मन गली-गली किंजरे ले धर लिस. बात मुँह ले निकलिस नहीं के जमीन ला झपटे खातिर घर मं ओकर मन के रेलम-पेल मचगे. कहे लगिन वाजिम मं जमीन बेचत हे गा सियाराम हा? बात चलत देरी नइ लगिस, एती झट मगनी पट सादी होय बरोबर जमीन के सौदा होगे, बियाना ला कोन कहाय रजिस्ट्री होय के पहली जमीन के पूरा रकम एकमुश्त दलाल मन दे दीन, का भरोसा सौदा ले पलट झन जाए, दुसर दलाल बीच मं आके भांजी झन मार दय.
पाँच लाख रूपया, फिरंतीन के हाथ मं धराथे सियाराम. अतका बेर उहू हर फफक के जोर से रो डरथे, रोवत-रोवत कहिथे-फिरंतीन, मैं मोर पुरखा के जमीन, अउ दाई-ददा के चिन्हारी ओकर मन के अमानत ला बचा नइ सकेंव. ओकर आत्मा मन का कइहीं, हत रे चंडाल तैं ए का कर डरे? अपन भुइयां महतारी ला घला नइ बचा सके, बेच डरे दुसर के हाथ मं? ओकर आंसू थमहत नइ रिहिस हे. अपन गोसइयां ला रोवत देखिस तहां ले फिरंतीन घला रोय ले धर लिस. आंसू ला पोछत कहिथे-झन रो रामनाथ के ददा, धीरज धर. बिपत के दिन मं जउन धीरज अउ शांति से काम लेथे तेकरे बात बनथे.ओहर समझावत कहिथे-तैं अपन पुरखा के जमीन ला बेचे हस तउन ला शराब, जुआ-चितत्ती, छिनारी के काम बर नइ बेचे हस. बेटा के परान ला बचाय खातिर ए उदीम करे हस. उपरवाले मालिक हा देखत हे सबो ला. बने दिन लहुटही ना तहां ले फेर खरीद लेबों खेती-खार अउ जेवर ला, एकर तैं चिंता काबर करत हस? अपन गोसइन के बात ला सुन के सियाराम कहिथे-वाह लेड़गी मोर, कतेक सुघ्घर अपन बेटा मन ला जइसे कोनो महतारी समझाथे तइसे आज तैं मोला समझावत हस. तोर मुँह मं दूध-भात बही, तोर बात आज मोला लेवना (मख्खन) सही लगिस हे. भगवान से विनती करत हौं, तोर बेटा अस्पताल ले बने होके लहुट जाय तब ओ पुरखा मन घला देखही के मोर बेटा सियाराम अपन जमीन ला अकारथ नइ बेचे हे, बने काम मं लगाय हे. इही दिन बर तो अपन लइका मन खातिर ओकर दाई-ददा मन पूँजी जोर (बटोर) के रखथे.
एती रात के ओकर नींद नइ परत रहय, धियान बेटा कोती जाय रहिथे. कोन जनी बने होही ते नइ होही, अउ कतेक अकन पइसा लगही, ये पइसा कहूँ सिरा (खत्म) जाही तब कहाँ ले लाहुं? वाह रे किडनी, मोर बेटा बर काल बन के तैं आय हस, ओहर का बिगाड़े रिहिस हे तोर? अभी अभी तो ओहर उबज के खड़ा होय हे, बने ढंग ले संसार के रस-कस ला घला देखे अउ जाने नइहे अउ हर्रस ले पहाड़ ला ओकर मुड़ी मं पटक देस. महतारी बेटा अस्पताल मं परे हे अउ घुरत हौं पानी मं माटी के खिलउना बरोबर. इही चिंता फिकर मं बुड़े सियाराम ला कतका बेर नींद झपट लेथे के ओकर गम नइ पइस. होत बिहनियां कउआ मन कांव-कांव नरियाइन तभे ओहर रटपटा के उठथे अउ कहिथे-अरे बिहनियां होगे? ( लेखक वरिष्ठ पत्रकार हैं और ये उनके निजी विचार हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisagrh news


text: रायपुर। विकास यात्रा ल लेके बीजेपी अउ कांग्रेस के बीच म सोशल मीडिया म चलत वाक वॉर चरम म हे। शुक्रवार के भाजपा ह एक पोस्टर जारी करके भूपेश बघेल ल खोजलम्बस कहे रहिन हे। ओखर बाद भूपेश बघेल ह तुरंते ट्वीट करके अपन प्रतिक्रिया दे रहिस हे। शनिवार के भाजपा ह फेर भूपेश बघेल के ट्वीट म पलटवार करत हुए एक अउ पोस्टर जारी करिस हे, जेमा खोजलम्बस के खोज के बारे म बताइस हे। भूपेश ह ट्वीट कहे रहिन हे कि वो ह सीएम मैडम के खोज करही,अभिषेक के विदेशी खाता अउ उमन बर उपयुक्त जेल घलो देख रखे हे सबो बर। ओखरे सेती पलटवार करत हुए शनिवार के भाजपा ह एक अउ खोजलम्बस वाले पोस्टर जारी करत हुए भूपेश ल घेरिस हे। जेमा लिखे हे कि खोजलम्बस के खोज हे, चरित्र हत्या करइया फरजी सेक्स सीडी के खोज, अपन घर बनाए बर गरीब मन के जमीन हथिया के खोज, सरकार आए के धमकी देके जनता म भय फैलाए के खोज, बच्ची ले बलात्कार म हंसत हुए कैंडल मार्च निकालले के खोज।


text:
जय जोहार (धमतरी) छत्तीसगढ़ के एक गांव जिहां न तो सरकारी योजना के लाभ मिल पावत हे अऊ न ही उंहा के रहवईया मनखे मन छत्तीसगढ़ ले संपर्क बना पावत हे। वो गांव जेखर तकदीर 2012 म आए अक्षय कुमार के फिलिम से अलग नई हे। हम बात करत हन हमर राज जिहां सरकार कई दावा करथे कि अंतिम छोर म बसे मनखे तक विकास के गंगा बहाना हे, लेकिन जमीनी हकीकत का हरे ऐ गांव ल देखे ले समझ आ जाहि। धमतरी जिला के नक्सल प्रभावित इलाका अऊ ओडिशा बॉर्डर ले सटे मैनपुर गांव जिहां आवागमन के कोई साधन नई हे। ऐखरे सति विकास ह इंहा ले पल्लग भागत जावत हे। गांव म पुलिया नई हे जेखर ले बरसात के दिन म तो इहां के हाल कोनों नर्क ले कम नई रहय। गांव के मनखे मन अब अईसने में अपन नसीब ल कोसे बिना कईसे रहि ही। केहे बर तो ऐ गांव ह छत्तीसगढ के धमतरी जिला म आथे लेकिन गांव ल न तो जिला प्रशासन से न ही राज्य सरकार के कोनों योजना के लाभ मिल पाथे। ऐ गांव के सब्बो जरूरत ल ओडिशा राज्य ह पूरा करथे। काबर कि ओडिशा के सरहद ले ऐ गांव ह एकदम सटे हुए हाबे। इही वजह हे कि गांव के लोगन मन अब ओडिशा म अपन गांव म शामिल कराए के मांग करत हे।
हमन नई रहन छत्तीसगढ़ म, हमर गांव ल ओडिशा में शामिल करवा दो साहब !
जय जोहार (धमतरी) छत्तीसगढ़ के एक गांव जिहां न तो सरकारी योजना के लाभ मिल पावत हे अऊ न ही उंहा के रहवईया मनखे मन छत्तीसगढ़ ले संपर्क बना पावत हे। वो गांव जेखर तकदीर 2012 म आए अक्षय कुमार के फिलिम से अलग नई हे। हम बात करत हन हमर राज जिहां सरकार कई […]


text:
जयजोहार। जनभासा ले राजभासा बने महतारी भासा छत्तीसगढ़ी से ही छत्तीसगढ़ के सबो महतारीभासा जइसे हलबी, गोंडी, भतरी, कुडुख अउ सरगुजही भासा म पराथमिक सिक्छा सुरु करवाय खातिर शनिवार 7 अप्रैल के राजधानी रायपुर म सत्याग्रह रइली अउ सभा रखे गे हावे।
छत्तीसगढ़ी राजभासा मंच के संयोजक नंदकुशोर शुक्ला अउ छत्तीसगढ़िया महिला क्रांति सेना के प्रदेशाध्यक्ष लता राठौर ह ऐखर जानकारी देवत कहिन कि भासा संस्कृति के परान वायु हे। कोनो भी भासा वोखर संस्कृति के वाहिका होथे। बइग्यानिक सोध अऊ अनुसंधान दुवारा ए सिद्ध करे जा चुके हे के लइका मन के सिक्छा के माध्यम महतारीभासा ही होना चाही। पराथमिक सिक्छा महतारी भासा म ही दी जाए एही सोंच ल महतपूर्ण मानत हुए असम म दस अलग-अलग महतारीभासा म पराथमिक सिक्छा के बेवस्था करे गे हे। पापुआ न्यू गिनी जइसन द्वीप समूह म 35 लाख के जनसंख्या हे अऊ ऊहा 400 महतारी भासा म पढ़ई-लिखई होवत हे।महतारीभासा के महत्ता दरसावत यूनेस्को के महानिदेशक ह अध्ययन के माध्यम के रूप म इसपस्ट सब्द म रेखांकित करत कहे हे के “अध्ययन आत्मसम्मान और स्वाभिमान का स्तर सुधारने में मातृभाषा में शिक्षा प्रदान करना अत्यंत आवश्यक है।” जापान, स्वीडन, चीन अऊ फ्रांस जइसे देस म न केवल इसकूली सिक्छा बलकि उच्च सिक्छा भी महतारीभासा म दिए जाथे। यूनेस्को के एक रिपोट के अनुसार बिस्व के लगभग 250 बोली अऊ भाषा बिलुप्ति के कगार म हे वोमा छत्तीसगढ़ी भासा घलो हवय। छत्तीसगढ़ी म 85 परतीसत छत्तीसगढ़िया मन के महतारीभासा छत्तीसगढ़ी हे। आज के बेरा म छत्तीसगढ़ के छत्तीसगढ़ी महतारभासा ल हिंदी के संग मिलाके पढ़ाए जाथे। पढ़ाई के अइसन बेवस्था कोनों भी अऊ आन राज म नई देखे बर मिलय। एला तुरंत बंद कराना चाही।छत्तीसगढ़ के राजभासा छततीसगढ़ी म न तो सरकारी काम-कारज होवत हे अऊ न पढ़ई-लिखई। एखरे सेथी छत्तीसगढ़वासी मन अपन असमिता, अपन महतारीभासा छत्तीसगढ़ी सहित छत्तीसगढ़ के सबो महतारी भासा हलबी, गोंडी, भतरी, कुडुख अऊ सरगुजही म पराथमिक कक्छा ले सिक्छा सुरु करवाय खातिर राजधानी रायपुर म शनिवार के मंझनिया 12 बजे ले आजाद चौक कुर्मी बोर्डिंग भवन म सकला के रइली निकालही अऊ बूढ़ा तालाब धरना स्थल में सभा होही। छत्तीसगढ़िया महिला क्रांति सेना अऊ छत्तीसगढ़ी राजभासा मंच के द्वारा एही कार्यक्रम आयोजित हे।


text:
रायपुर। परदेस के ढाई लाख अधिकारी-कर्मचारी मन पीछु चुनाव म भाजपा द्वारा करे गे घोषणा ल पूरा करे के मांग ल लेके 15 मई के हड़ताल करही। ये फइसला छत्तीसगढ़ कर्मचारी अधिकारी संघ के बइठक म ले गिस हे। मान्यता प्राप्त संगठन मन अउ शासन के मद ले वेतन पावइया सबो संस्था मन के कर्मचारी संगठन, विधान सभा चुनाव 2013 के घोषणा पत्र म करे गे वाद मन ल पूरा करे बर 15 मई के जिला, तहसील मुख्यालय म परदरशन करहे अउ 12 जून के एक दिवसीय हड़ताल करही। येखर बाद भी शासन ह चुनावी वायद मन ल पूरा नइ करही तो जुलाई म अनिश्चित कालीन हड़ताल करके निरणय ले गेहे।
15 मई के हड़ताल करही ढाई लाख अधिकारी-कर्मचारी मन
रायपुर। परदेस के ढाई लाख अधिकारी-कर्मचारी मन पीछु चुनाव म भाजपा द्वारा करे गे घोषणा ल पूरा करे के मांग ल लेके 15 मई के हड़ताल करही। ये फइसला छत्तीसगढ़ कर्मचारी अधिकारी संघ के बइठक म ले गिस हे। मान्यता प्राप्त संगठन मन अउ शासन के मद ले वेतन पावइया सबो संस्था मन के कर्मचारी […]


text:
नवनीत शुक्ला, मुंगेली । शराबी मन ह शराब पी के गाडी चलई म के पुलिस अउ यातायात विभाग के पकड़ ह कमजोर पड़त जात हे । हर एक दु दिन म कहि न कही वाहन दुर्घटना के खबर सुने बर मिलत हे,,कुछ दिन पहिली सिटी कोटवाली के नवा आये टी आई आशीष अरोरा ह वाहन चेकिंग के अभियान चलाए रहिस। जेमा लाइसेंस, कागजात के जाँच करेगिस अउ शराबी मन ला शराब पीके गाड़ी चलाए ल लेके ऊंखर ऊपर कार्यवाही करे गे रहिस। वाहन दुर्घटना के केस म ज्यादा तर शराब पी के गाड़ी चलवाई मन के संख्या ज्यादा होथे । हमर जिला म शराब पी के गाड़ी चलविया मन के चेकिंग करे बर जेन मशीन के प्रयोग करे जाथे । तेन हवय जरूर,,पर न तो ओखर उपयोग करत देखे जा थे अउ न होवय। वो मशीन ह ज्यादातर खराब मिलथे। नगर अउ आस पास के गांव म अवैध शराब के ठिहा होय के कारन आज कल लइका मन घलौक शराब के सेवन करे लगिस हे । जेखर चलते सड़क दुर्घटना के संख्या म तक बढ़ोतरी होत हे । शाम के समय रायपुर रोड़, नवागढ़ रोड़, घुठेरा नवागांव रोड़ कति सुनसान जगह म ये शराबी मन शराब पियत मिल जाथे।अउ तेज रफ्तार म वाहन चलात नगर म प्रवेश करथे। चौक चौराहों मन म ट्रैफिक पुलिस तो तैनात दिखथे पर ये शराबी मन ल अब ओकरो डर खत्म हो गे अइसन लागत हे ।
यातायात नियम ल भुलात जात हे युवा पीढ़ी ह
नवनीत शुक्ला, मुंगेली । शराबी मन ह शराब पी के गाडी चलई म के पुलिस अउ यातायात विभाग के पकड़ ह कमजोर पड़त जात हे । हर एक दु दिन म कहि न कही वाहन दुर्घटना के खबर सुने बर मिलत हे,,कुछ दिन पहिली सिटी कोटवाली के नवा आये टी आई आशीष अरोरा ह वाहन […]
Related Posts
Nothing found!
It looks like nothing was found here!


text:
गरियाबंद । जिला म ऑपरेशन गर्जना के तहत इसकूल के छात्रा मन ल आत्मरक्षा के गुर सिखाए बर 7 दिवसीय प्रसिक्छन सिविर के आयोजन करे गिस। ट्रेनर ब्लैक बेल्ट बरखा राजपूत ह अपन टीम के संग कस्तुरबा गांधी आश्रम, लाईवीहुड कॉलेज अऊ सरकारी स्कूल के सैंकडों छात्रा मन ल प्रसिक्छित करिस, प्रसिक्छन म छात्रा मन ल हेयर बैंड, आलपिन अऊ चप्पल कस साधारन जीनिस ले अपन रक्षा करे के गुर सिखाए गिस।
साधारन जीनिस ले अपन रक्षा करे के गुर सिखिस छात्रा मन
गरियाबंद । जिला म ऑपरेशन गर्जना के तहत इसकूल के छात्रा मन ल आत्मरक्षा के गुर सिखाए बर 7 दिवसीय प्रसिक्छन सिविर के आयोजन करे गिस। ट्रेनर ब्लैक बेल्ट बरखा राजपूत ह अपन टीम के संग कस्तुरबा गांधी आश्रम, लाईवीहुड कॉलेज अऊ सरकारी स्कूल के सैंकडों छात्रा मन ल प्रसिक्छित करिस, प्रसिक्छन म छात्रा मन […]
Related Posts
Nothing found!
It looks like nothing was found here!


text:
.
बोकराटला कस्बा ले पन्दरा किलोमीटर दूरिहा पहाड़ी के खाल्हे डाहर अउ नदिया के करार(किनारा) म बसे हे. पहिली रद्दा के नाव ले के पैयडगरी(पगडंडी) रहय. नदिया उपर पूल-पुलिया नई राहय. बरसात म नदिया ल नाहके बर एक्का-दुक्का डोंगा(नाव) मिल जाय. गाँव ले शहर आना-जाना कठिन हो जाय. गाँव के आबादी एक हजार ले आगर रिहिस होही. अब त डेढ़ हजार ले आगर होही. गाँव म बड़ सुनता राहे. सियान मन के बड़ कदर होय. लोग उनकर सलाह लेके बुता करें. लड़ई-झगरा कभू-कभू होय. सियान मन ओमन ल समझा-बुझा के मामला शांत कर देंय. सालों-साल ए गाँव के मन कछेरी-अदालत के चक्कर ले दुरिहा रिहिंन. बोकराटोला के किसान मन बड़ मिहनती खेती-खार के बुता म दिन-रात एक करके जांगर टोर कमइया के नाव लेके जाने जांय.
ये भी पढ़ें : छत्तीसगढ़ी विशेष : छत्तीसगढ़ी कइसे बनही राजकाज के भाखा?
बोकराटला गाँव म जब पंचइतीराज अइस तब वुहाँ के गँवइहा मन खूब खुश होइंन. चल अब हमर गाँव म पंच-परमेश्वर के राज चलही. पंच-परमेश्वर मन मोतीचूर के लड्डू बांटिन. का सियान, का लइका अउ का जवान सब के मुँह मीठ होगे. पंचायत म पहिली बखत बेटी फूलकुंअर सरपंच बनिस. बने पढ़े-लिखे रिहिस. पटर-पटर अंगरेजी बोले. सब संग मीठ-मीठ गोठियाय. दूसर के सुख-दुःख म काम आय. बस्ती भर ओला फूलकुंअर बेटी कहें. ओखर उमर यही कोई एक्कीस-बाईस बरस के रिहिस होही. जब पंचायत चुनाव अइस, त फूलकुंअर ल सब किहिन चुनाव म तहूँ खड़े हो जा. सरपंच बन जा, नोंनी. फूलकुंअर किहिस तुमन मोर पक्का संग देहूँ तब मैं विचार करहूँ. पारा के सब माई-पिल्ला किहिन हम तोर संग हन? अउ चुनाव म फूलकुंअर बेटी सरपंच चुनागे. गाँव के मन सब खुश होइंन चल बस्ती म बेटी राज आगे. महिला सशक्तिकरन होवत हे. साल दु साल बने चलिस तहाँ ले फूलकुंअर बेटी हवा-हवाई होगे. गाँव के विकास ल छोड़ के अपने विकास म लग गे. कइसनो कर लेव फेर कुरसी के गरमी मुड़ उपर भारी होथे. पंचायत के बुता ले ओखर शहर आना-जाना बाढ़गे. छोटे-बड़े मनखे मन संग बइठना-उठना, आना-जाना परे. धीरे-धीरे गाँव म ओखर कइ परकार के कथा-कहनी सुनाय. फूलकुंअर बेटी के रूआब बाढ़गे. प्यार-मोहब्बत के फेर म परगे. ओखर तन-बदन ले जवानी छलके लागिस. धीरे से फेर सुनइस बोकराटोला के सरपंच फूलकुंअर बेटी बिहाव कर लिस. ओखर दाई-ददा खबर सुन के दंग रहिगे. एतराब म एखर चरचा खूब चलिस. फूलकुंअर के दाई-ददा का करतिन बेटी बालिग़ हे. बिहाव कोरट(न्यायालय) म करिस. घर म कहा सूनी होइस. दाई-ददा खिसियाके रहीगें. उन ल समझ म नइ अइस के फूलकुंअर म अतेक बदलाव कइसे होगे. नोंनी फूलकुंअर गाँव छोड़ के शहर म बसगे.
Crime Top 20 | Crime की 20 बड़ी खबरें | Speed News | News18 MP Chhattisgarh | Latest News | Hindi
Kuno Tiger Reserve में फिर छोड़े गए दो चीते, आशा और तिबलिश है नाम | Latest News | News 18
Bharat Jodo Yatra: 'पाकिस्तान जिंदाबाद' पर बवाल जारी, बीजेपी ने शुरू की एक और केस की तैयारी
Top Headlines: गांव से शहर तक हर ख़बर पर पैनी नज़र | देखिए '15 सेकेंड में ख़बर' | News18 MP CG
Criminals । बहन की शादी में आई महिला की खुशियों पर लगा ग्रहण, बैग से 3 लाख के जेवर गायब | News 18
Pendra Road Accident: मरवाही के करगीकला में सड़क हादसा, 1 की मौत, कई गंभीर रूप से घायल
Top Headlines: गांव से शहर तक हर ख़बर पर पैनी नज़र | देखिए '25 सेकेंड में ख़बर' | News18 MP CG
Satna में सेल्फी लेने के चक्कर में जान से खिलवाड़! मालगाड़ी पर सेल्फी लेते वक्त झुलसा युवक | News 18
कूनो राष्ट्रीय उद्यान: 8 में से 2 और अफ्रीकी चीते बड़े बाड़े में पहुंचे, दो महीने बाद छोड़ेंगे जंगल में
Business Achievers Chhattisgarh: कैसे छुए कामयाबी का आसमान, जानिए Sonu Sood से | Latest News
20 Minute 20 Khabar | Top Headlines | Aaj Ki Taaja Khabar | आज की ताजा खबरें | News18MP Chhattisgarh
फूलकुंअर के पतिदेव ह शेडो (छाया) सरपंच होगे. धीरे-धीरे ओखर खीसा पंचायत के बैंक हो गे. बस्ती मफेर नवा बात ले के कानाफुसी शुरू होगे. उप-सरपंच अउ पंच मन के उपेक्षा बाढ़गे. जेन पंचायत ह जिला म बने सुनता वाले अउ श्रेष्ठ पंचायत माने जाय उहाँ कलह शुरू होगे. पंच मन दु-तीन गुट म बंटगें. शेडो सरपंच के हर गतिविधि उपर गाँव वाले मन के नजर गड़े राहय. सरपंच फूलकुंअर कभू-कभू पंचायत-भवन म आ के बइठे. नहिं त पंचायत बैठक के दिन आतिस फेर शहर लहुट जतिस. बाकी समे म सरपंच पति अपन आप ल फूल टाइम सरपंच माने. हुशियारी झाड़े. गोपीचंद ओखर नाव रिहिस. नवा-नवा अइस तब खूब टेस राहय. एक दिन ओखर रंग-ढंग ल देख के गाँव के एक झन सियान महिला हठीयारिन राशन कारड के नाव लेके ओखर छट्ठी-छेवारी गिन दिस. गारी गुफ्तार आम बात होगे. गोपीचंद कुम्हलागे. ओहा गपेडू अउ कोढ़िया नंबर-वन रिहिस. बस्ती म असंतोष सुलगन लगिस.
पंचायत म कभू ये डाहर ले पइसा आय. कभू ओ डाहर ले. शेडो सरपंच के दारू म डूबकना, झूमना अब आम बात होगे. संगति अउ पइसा मति ल फेर देथे. जइसे-जइसे पंचइती के आवक बाढ़ीस तइसे-तइसे बेटी फूलकुंअर के खरचा घलो बाढ़ीस. क़ानून कायदा के ऐसी-तैसी होगे. रूपिया आवत गिस, खर्चा बाढ़त गिस. बजार किराया के पइसा मैडमजी के पर्स म चल देय. न लिखा, न पढ़ी. हिसाब किताब जाय चूल्हा म. ररूहा सपनाय दार भात के जगा अब खीर-पूरी साक्षात मिलगे, फूलकुंअर के लाली-बाली दिखे लगिस. पंचायत के पइसा दारू म घलो घुरत गिस. गोपीचंद गाँव-शहर म जहाँ-तहाँ उतान परे राहय. बहुत जल्दी फूलकुंअर बेटी के चटक-चांदनी खतम होगे. चाउर-दार, पिसान के भाव भारी होवत गिस. शेडो सरपंच गोपीचंद कम पढ़े लिखे बिगड़े नवाब रिहिस. शहर के रहवइया अपन दाई-ददा, भाई-बहिनी ल छोड़ के शहर के दूसर पारा म किराया के घर ले के फूलकुंअर संग राहय. निच्चट कोढ़िया अउ परजीवी मनखे दिखे म जांगर गरू राहय. चार दिन नवा जोड़ी, नवा सपना रिहिस. शहर ले गाँव आवत-जावत राहँय. फूलकुंअर ल सपना देखा के फांस डरिस. चढती जवानी लावा बरोबर होथे. कदम बहकत देरी नइ लगय. फूलकुंअर बाद म ओखर अवगुण ल जानिस. चटक-मटक म जेन मोहा जथें उनकर इही हाल होथे. गोपीचंद ह फूलकुंअर ल साल भर म झूठ कहनी के चक्रव्यूह म फ़ांस डरिस. दुनो खूब रंगीन सपना देखिन. गोपीचंद के बाप सोना-चांदी के दुकान म कारीगर रिहिस तेला ओहा सोना चांदी के बड़े बैपारी बता के फूलकुंअर ल गुमराह करे म सफल होगे. झूठमूठ के लाखों-करोड़ों के बैंक बैलेंस के नवा-नवा कथा-कहनी गढ़ीस.झूठ के दुनिया अड़बड़ चमकत दिखथे.
फूलकुंअर साधारण परिवार के बने मिलनसार छोकरी रिहिस. सरपंच बनिस त ओखर आँखी चकचकागे. शुरूआत म ओखर जिनगी म वसंत-बहार आगे. गाँव के विकास ले जादा जरूरी ओखर अपन विकास होगे. ओ हर फुर्र-फुर्र उड़न-चिरइया होगे. कभू ये डाहर ले पइसा आय कभू ओ डाहर ले. सीधा सरपंच नहिं त शेडो सरपंच के जेब के हवाले हो जाय. इही बीच म फूलकुंअर दु लइका के महतारी होगे. ओ हर समझगे के गोपीचंद ओखर संग बड़े दगाबाजी करे हे. अब का हो सकत हे जब चिरई दाना चुग के उड़ागे, जीवन भर झेलना हे. ओखर अपन गाँव छूटगे. गाँव के मया छूटगे. पंचायत म ओखर पक्ष म बोलइया कोनो नइ रिहिस.
जब सरकारी पइसा के खानगी निकलिस त फूलकुंअर संग कोनो नइ रिहिस सिवाय ओखर आँखी के आंसू के हालत खराब होगे. गोपीचंद दारू पिए जहाँ-तहाँ परे राहय. ओखर दाई-ददा मनओला जियत तियाग दिन, कभू ओखर सुध नइ लिन. बोकराटोला पंचायत म भ्रष्टाचार अउ गबन के खबर अतराब म फइलगे राहय. बस्ती म कोनो काहत राहंय हजारों-लाखों के घपला हे. सबे सरकारी मद के पइसा डकारेगे हे. कोनो किहिस बजार तिर बीस नग नवा आवास बना के बेचेगे हे. बिना रसीद काटे लाखों रूपिया के वारा न्यारा कर दे गे हे. बजार किराया के पइसा मैडम जी सीधा अपन पर्स म रखे अउ खरचा करे. कोनो किहिस नवा पट्टा बनत गिस त हर पट्टा पाछू पचास हजार रूपिया ले रिहिस. गरीबी रेखा के राशन कारड बनाय बर घलो पइसा वसूले गे हे. नकली गरीब मन ल असली गरीबी रेखा के राशन कार्ड बनवा दे हे. जे झन मनखे ओखर ओतके अकन गोठ.
पंचायत म आडिट होइस त लाखों के घपला आगू अइस. कार्रवाई शुरू होइस. राजनीतिक दबाव म कभू कार्रवाई होवत-होवत म रूक जाय. जिला म कड़ा सुभाव के कलेक्टर अइस त बिना रुके कार्रवाई शुरू होइस. गाँव के पंचायत म पुलिस के आना जाना शुरू होइस. फूलकुंअर के पति देव के दारू ढोकना, अपन सरपंच पत्नी ल मारना पीटना जारी रिहिस. फूलकुंअर अब अपने घर के खूंटा म बंधागे. दु लइका के जवाबदारी, दरूवाहा अउ ठलहा पति के भार भारी होवत गिस. उपर ले पंचायत म गबन के मामला. चारों खुंट अंधियार दिखे लागिस. परिवार के व्यवस्था घलो डगमगाय लागिस. एक रात गोपीचंद मनमाने दारू पी के सड़क म घोंडे रिहिस. आधा रात म कोनो भारी वाहन ओखर उप्पर ले चलगे राहय. ओखर मृत शरीर सड़क के पाई म फेंकागे अउ शरीर के हड्डी चकनाचूर होगे राहय. ओखर मृत्यु के खबर सुन के फूलकुंअर के परान सुखागे. नियति के खेल आगू सब नतमस्तक होगें. खबर सरपंच के दाई-ददा ल मिलिस उन बहुत दुखी होइन. पंचायत के खानगी के भरपाई करे बर फूलकुंअर के ददा अपन खेत के जमीन बेचिस अउ लाखों रूपिया गबन के रकम ल भरिस. महतारी-बाप फूलकुंअर बेटी के आंसू पोछिस अउ ओला वापिस अपन गाँव बला लिन. बोकराटोला गाँव के मन पहिली बोकरा-बोकरी जादा पाले-पोसें तेखर सेती गाँव के नाव बोकराटोला होगे. फूलकुंअर गाँव के बड़े-छोटे सब ल माफी मांगिस अउ एक ठन निजी स्कूल म मास्टरिंन होगे. (लेखक साहित्यकार हैं और ये उनके निजी विचार हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisagrh news


text:
जांजगीर-चांपा। सरकार ह तीर्थ नगरी शिवरीनारायण अउ पामगढ़ ल तहसील के दर्जा दे के घोसना करिस हे। संगे-संग प्रदेस म 10 हजार केआबादी वाले सबो ग्राम पंचायत ल अब नगर पंचायत बनाय जाही। जांजगीर-चांपा म विकास यात्रा के दउरान मुख्यमंत्री रमन सिंह ह ये बात के ऐलान करिन। बछर 2011 के जनगणना म प्रदेस करीबन 40 गांव अइसे हे, जेखर आबादी 10 हजार के करीबन हे।
जानकारी म आय हे कि प्रदेस म अभु 168 नगरीय निकाय हे। बछर 2011 के जनगनना म प्रदेस करीबन 40 गांव अइसे हे, जेकर आबादी 10 हजार के करीब हे। यदि सरकार ह ये योजना ल लागू करत हे त ये सबो नगर पंचायत हो जाही। अभु प्रदेस म 111 नगर पंचायत, 44 नगर पालिका अउ 13 नगर निगम हे।
गांव मन के नगर पंचायत बनाय म लोगन ल टैक्स दे बर पड़ही। नवा निर्माण कराय के पहिली नक्शा मंजूर करना होही। उहे सड़क, बिजली, पानी, सफाई, सौचालय समेत अन्य बुनियादी काम मन बर सरकार के पइसा मिले लगही।
जांजगीर-चांपा। सरकार ह तीर्थ नगरी शिवरीनारायण अउ पामगढ़ ल तहसील के दर्जा दे के घोसना करिस हे। संगे-संग प्रदेस म 10 हजार केआबादी वाले सबो ग्राम पंचायत ल अब नगर पंचायत बनाय जाही। जांजगीर-चांपा म विकास यात्रा के दउरान मुख्यमंत्री रमन सिंह ह ये बात के ऐलान करिन। बछर 2011 के जनगणना म प्रदेस करीबन 40 गांव अइसे हे, जेखर आबादी 10 हजार के करीबन हे।


text:
कांकेर। जिला म बीएसएफ अउ पुलिस के संयुक्त टीम ह नक्सली मन के बड़ साजिस ल नाकाम करत हुए गुरूवार के तीन-तीन किलो के तीन ठन टिफिन बम ल बरामद करिन हे। मिले जानकारी म नक्सली मन ह मोहला गांव के सड़क तीर म तीन किलो वजनी तीन टिफिन बम लगाय रिहिन हे। पुलिस टीम अउ सीआरपीएफ के टीम गुरूवार बिहनिया जब सर्चिंग बर निकलीस, त उमन ल सड़क के तीर म सक्रिय अवस्था म बम ल बरामद करिन। सुरक्षाबल मन के जवान मन ल नुकसान पहुंचाय करे गे रिहिस हे। बम प्लांट ल सुरक्षा बल ह निष्क्रिय करिन।
कांकेर जिला म 3-3 किलो के 3 कुकर बम मिलिस
कांकेर। जिला म बीएसएफ अउ पुलिस के संयुक्त टीम ह नक्सली मन के बड़ साजिस ल नाकाम करत हुए गुरूवार के तीन-तीन किलो के तीन ठन टिफिन बम ल बरामद करिन हे। मिले जानकारी म नक्सली मन ह मोहला गांव के सड़क तीर म तीन किलो वजनी तीन टिफिन बम लगाय रिहिन हे। पुलिस टीम […]
Related Posts
Nothing found!
It looks like nothing was found here!


text:
रायपुर। संविलियन के मांग जोर पकड़त जात हे। अब शिक्षाकर्मी मन ह अपन वाट्सएप ग्रुप म घलोक ये बार मोर अउ मोर परिवार के वोट उही ल मिलही, जे मोला संविलियन देही सरकार के मैसेज फारर्वड करना शुरु कर दे हे।
शिक्षाकर्मी मन के कहिना हे कि ये बार ओखर अउ उंखर परिवार के वोट उहीं ल मिलही। ये मैसेज ह शिक्षाकर्मी मन के ग्रुप म तेजी ले वायरल होत हे। । एक समाचार प्रकाशित होइस हे जेमा ये लिखे हवय कि संविलियन के बाद शिक्षाकर्मी सरकार ल वोट देंही या नइ. एखर पता सरकार ह लगावत हे। ये समाचार के बाद शिक्षाकर्मी मन ह अपन प्रतिक्रिया व्यक्त करत हुए ये तरह के मैसेज वायरल करना शुरु कर देहे।
मैसेज म साफ तौर म लिखे गेहे कि मोर अउ मोर परिवार के वोट उहीं ल मिल ही, जो मोला संविलियन देही। येखर साफ मतलब हवय कि अगर भाजपा सरकार संविलियन के मामला म हील-हवाला करत हे तो ओला बड़े मुसीबत के सामना करना पड़ सकत हे। शिक्षाकर्मी मन ह पहिली ले ऐलान कर दे हे कि संविलियन उंखर प्रमुख मांग हे। बाकी मांग मन उंखर बाद म। इही ल देखत हुए सरकार ह एक कमेटी गठन करिस हे, जेखर कार्यकाल तीन मार्च के समाप्त होना रहिस हे अउ ओला अपन रिपोर्ट सौंपना रिहिस हे, लेकिन वो ह समय म रिपोर्ट नइ सौंप पाइस। एखर बाद फेर कार्यकाल बढ़ाए गेहे। 16 मार्च के शिक्षाकर्मी मन ल अपन बात रखे बर दोबारा बुलाएगे रिहिस हे। लेकिन मुख्य सचिव ह सबों शिक्षाकर्मी मन ले बात नइ करिस हे। ये बात ले शिक्षाकर्मी मन ह नाराज हे । एमपी म संविलियन होय के बाद ले छत्तीसगढ़ म घलोक संविलियन के मांग ह जोर पकड़ ले हे। शिक्षाकर्मी मन ह खुल तौर म कहिन कि संविलियन नइ तव सरकार नइ ।
रायपुर। संविलियन के मांग जोर पकड़त जात हे। अब शिक्षाकर्मी मन ह अपन वाट्सएप ग्रुप म घलोक ये बार मोर अउ मोर परिवार के वोट उही ल मिलही, जे मोला संविलियन देही सरकार के मैसेज फारर्वड करना शुरु कर दे हे।


text:
पहिली ए बात समझ म नई आ पावत रहिसे के कोनों सुग्घर नारी परानी ह अपन आंखी के सुन्दरई बढ़ाए खातिर काजर आंजत - आंजत कानी कइसे हो सकथे। अइसन उजबक हाना बनइया मन ऊपर रिस घलोक लाग जावय। फेर जबले राजधानी रायपुर के सड़क मनला हेमामालिनी के गाल सहीं चिक्कन बनाए के घेरी - बेरी उदिम करत देखे हावंव, तबले ये हाना ह थोक - बहुत समझ म आए बर धरीसे। अब लागथे के कोनों ल जादा सुग्घर बनाना ह घलोक ककरो बर जी के काल हो जाथे।
अब इहां के गौरवपथ के हाल ल देख लेवव न। पहिली एकर खातिर के झन के दुवार अऊ दुकान मनला टोरे - फोरे गिस तेकर बाद कतका अकन चऊंक - चौराहा मन के सुघरई ल टोर के वोला तिरिया गिस अऊ जब अतको म एखर मन के सउंख नई बुताइस त जतका महापुरुष मन के बड़े - बड़े मूर्ति जम्मो चऊंक म खड़े रिहिसे ते मनला अवइया - जवइया मन देखे झन पावय कहिके कोंटा - सोंटा म ठढ़िया दिए हें। हां, सही ए अब ये देस ल या इहां के रहवइया मनला अइसन महापुरुष मनला देखे जाने या वोकर द्वारा स्थापित करे गे चरित्र के का जरूरत हे? अरे भई वो मनला आदर्श मानके इहां के जनता उंकरे रद्दा म रेंगहीं त फेर ये देस के भ्रष्ट नेता अउ अधिकारी मन के पूजा - पाठ अउ चरन वंदना तंत्र के चोला छोड़ा पाही? एकरे सेती इहां के इतिहास ले अइसन जम्मो मनखे के चिनहा ल मिटा जावत हे जेन ह कोनो भी मनखे ल सत् के मारग म रेंगके के रद्दा बताथे।
अब तो गौरवपथ म नचकाहरिन मनके, गम्मतहिन मन के, कमईलिन मन के, खरतहिन मन के, रकम - रकम के मूर्ति लगाए जावत हे। तेमा लोगन रस्ता रेंगत उनला देखत राहंय अउ एक दूसर के गाड़ी म झपा - झपा के मरत राहंय। तभे तो फांफां मिरगा बरोबर बाढ़त ये देस के जनसंख्या ह कम हो सकही। अरे भई जब मनखे सीधा अपन रस्ता ल देखही त एक्सीडेंट कइसे होही अउ जब एक्सीडेंट नइ होहीं त जनसंख्या म नियंत्रण कइसे होही। इही पाय के जम्मो सड़क म परिवार नियोजन के मोहनी - मुस्कान बगरत हे। ऐला अइसे रखेगे हे कोनो मनखे नाक के सोझ म देखे मत सकय।
जिहां तक नाक के सोझ म देखे के बात हे त इहां के मनखे तो वइसने घलोक नाक के सोझ म नई देख सकय। काबर ते इहां जम्मो चिक्कन - चांदन सड़क मन म कोन मेर जझरंगा भरका होही, गङ्ढा होही तेकर तो ठिकानच नइ राहय त भला बपरा ह अंधमुंदा या सोझ देखत कइसे रेंग सकथे? फेर ये बात बड़ा ताजुब लागथे के इहां के सड़क मन नवा बने के चारेच दिन बाद एकेदरी कइसे खदखदा जाथे ते। सरकार एकर खातिर करोड़ों रुपिया खरचा करथे। एके ठन सड़क ल तीन - तीन, चार - चार ठेकादार मन तीर बनवाथे, फेर जब देखबे ते जइसे के तइसे। कभू कभार तो लागथे के ये पिछड़ा प्रदेश के पिछड़ा राजधानी म रहइया मनखे मनला चिक्कन सड़क म रेंगे - फिरे के टकर नइ परे हे। एकरे सेती सड़क के नवा बनते रात के अंधियार म उन गैती रापा लेके वोला कोड़ डारथे तइसे लागथे। अउ हमन सरकार ऊपर फोकट के आरोप लगावत रहिथन के ठेकादार मन संग मिलीभगत करके घटिया सड़क बनावत हे कहिके! भला एमा सरकार बपरी के का दोस हे?
बरसात के आए ले ए सहर के मनखे मन कतका अतलंग करहीं। सड़क मन म जगा.जगा तरिया - डबरी बरोबर गड्ढा बनाहीं अउ मार चार महीना के बिपतिया गरमी ल जुड़वाए खातिर वोमा चिभोरा मारहीं। अरे भई तुमन ल चिभोरा मार के नहाए के अतेक सऊंख हे त तीर म बोहावत खारून या फेर कोनो जुन्ना तरिया काबर नई चले जावव। रोज नवा - नवा तरिया काबर बनाथव ? इहां के सड़क मनला बने तरिया - डबरी म नान - नान लइका मन के कूदई -फंदई ह तो बनेच लगथे, फेर जब बड़े - बड़े मनखे मनला घलोक टोंटा भर पानी म उतर के नहावत देखबे त बड़ अचरज लागथे। सबले जादा अचरज तो तब लागथे जब ये नवा तरिया - डबरी मन म मोटर कार के संगे - संग बड़े - बड़े टरक मन घलोक चिभोरा मारे बर धर लेथें। भले भीड़भाड़ वाले सड़क ह चार दिन बर जाम हो जाय फेर ये मोटर गाड़ी मन डबरी मन म कूदे फांदे ल नई छोड़य।
संजय नगर, टिकरापारा, रायपुर


text:
जब पारी एक गुरूजी हवय अऊ गाँव-देहात के भारत ओकर बिसय, हमन पायेन के सीखे ह असल, ठोस अऊ लंबा बखत तक ले चलेइय्या आय.
हमन आयुष मंगल के इंटर्नशिप के अनुभव ला अपन संग लाय हवन. वो ह छत्तीसगढ़ के गाँव-देहात के आदिवासी मन के स्वास्थ्य सेवा तक पहुंच के कमी अऊ झोला छाप डाक्टर मन के दुनिया के मंझा के कड़ी ला समझे बर परी के संग अपन बखत के उपयोग करिन. “मंय निजी अऊ सरकारी, अऊ काबिल अऊ नाकाबिल, डॉक्टर मन के बीच के उलझे संबंध ला देखेंव. कऊनो नीति ला येकर ऊपर नजर रखे ला होही,” तऊन छात्र कहिथे जऊन ह राज के जांजगीर-चांपा जिला के आय, अऊ तब अर्थशास्त्र मं एम ए के पढ़ई करत रहिस.
जवान लइका मन कोंटा मं परे लोगन मन के बारे मं घलो जियादा सिखत हवंय, जऊन ह वो मन के पाठ्यपुस्तक मन मं शामिल नई ये. पत्रकारिता के छात्रा सुभाश्री महापात्रा के रपट, ओडिशा के कोरापुट मं सासन के लाभकारी योजना तक ले पहुंचे मं गौरा जइसने विकलांग लोगन मन के सेती कतक मुस्किल ले भरे हवय, वो ह सवाल करथे: सासन के कमी ह गौरा ला अतक, मन अऊ तन ले तनाव मं डार देय रहिस?
सितंबर 2022 मं, PARI एजुकेशन - पीपुल्स आर्काइव ऑफ इंडिया के सिच्छा साखा - ह अपन पांचवा बछर मं हमाइस. ये बछर मन मं, विश्वविद्यालय के छात्र, समाज मं बदलाव लाय सेती काम करत संगठन मं काम करत जवान, अऊ मिडिल इस्कूल के लइका मन आमलोगन मन के किसम-किसिम के हुनर अऊ गियान के गहिर ले समझ हासिल करे हवंय. जइसने के हाईइस्कूल के प्रज्ज्वल ठाकुर ह रइपुर, छत्तीसगढ़ मं धान झूमर के दस्तावेजीकरन करे के बाद कहिस: “मंय तिहार मन मं किसान मन के भुमका अऊ धान के महत्तम के बारे मं जियादा जागरूक हो गे हवंव... पारी सिच्छा के संग काम करत, जऊन समाज मं रहिथों वो ला समझे के नवा समझ मिले हवय.”
करीबन सौ ले जियादा जगा ले, अपन इस्कूल अऊ विश्वविद्यालय परियोजना मन के जरिया ले, वो मन दिन के कार्यक्रम मं हिस्सा लेवत हवंय: दिल्ली मं कृषि विरोध ला कवर करे; देश भर मं कोंटा मं परे लोगन मन मं कोविड-19 के असर के खोज करे; अऊ पलायन करे मजूर मन के जिनगी अऊ अड़चन के पता लगाय.
पत्रकारिता के छात्र आदर्श बी. प्रदीप ह कोच्चि मं जब एक ठन नहर पार मं रहेइय्या परिवार मन के घर मन मं करिया पानी भरे सेती डिपरा जगा मं जाय के सलाह दीन, त वो मन अपन घर छोड़े के कारन मन ला बताइन. वो ह कहिथें, “पारी के संग काम करे ले मोला बनेच अकन जिनिस सिखाय गीन: सरकारी सूत्र ले भरोसा के आंकड़ा खोजे ले लेके नान ले नान जानकरी ऊपर धियान देय तक. ये सीखे के एक ठन अनुभव रहिस फेर मोला तऊन समाज के बनेच नजीक ले आइस जेकर ऊपर मंय शोध करत रहंय.”
न सिरिफ गाँव अऊ सहर के दूनो इलाका के कोंटा मं रहत लोगन मन ला असर करेइय्या मुद्दा मन के कड़ी, फेर पढ़ेइय्या लइका मन अपन भाखा मं ये कहिनी मन ला लिखत हवंय. हमन ला मूल रूप हिंदी. ओडिया अऊ बंगला मं लिखाय रपट के हिस्सा मन मिलीं अऊ छापे गे हवय. ये ह पारी के संग एक ठन कार्यशाला रहिस जऊन ह बिहार के गया जिला के सिम्पल कुमारी ला मोरा के बारे मं लिखे ला प्रेरित करिस, जऊन ह कतको जगा के एक झिन प्रेरक दलित महतारी - किसान, वार्ड पार्षद अऊ हिमाचल प्रदेश के कांगड़ा जिला मं एक ठन आशा कार्यकर्ता हवंय.
पारी एजुकेशन वेबसाइट मं, हमन जवान लइका मन के डहर ले 200 ले जियादा मूल रपट ला देखाय हवन. वो मन न सिरिफ तऊन आम लोगन मन के जिनगी के रपट अऊ दस्तावेजीकरन करे हवंय जऊन ला मिडिया ह अनदेखा कर देथे, फेर नियाव के मुद्दा मन – समाजिक, आर्थिंक, लिंग अऊ बनेच कुछु ला घलो देखे हवंय.
दिल्ली के नान अकन कारखाना मं पलायन करके आय मजूर के दुनिया के जाँच-पड़ताल करेइय्या छात्र प्रवीन कुमार कहिथें, “मोला पता चलिस के लोगन मन के दिक्कत कभू घलो निजी धन अकेल्ला नई होवंय, फेर बाकी समज ले गहिर ले जुरे रहिथें. एक झिन मइनखे ला अपन गाँव छोर के बूता सेती सहर जाय ला परथे, ये ह जम्मो समाज, राज अऊ देश बर चिंता के बात आय.”
दूसर मन के संग खोजे, जुरे अऊ सहानुभूति के जरिया ले सीखे ह समाज के बारे मं हमर समझ ला बनाथे. पारी सिच्छा जिनगी सेती एक ठन सिच्छा आय. सबले बढ़िया गुरूजी तऊन मन आंय जऊन ह अपन चेला ले जुरे रहिथें अऊ PARI बस इहीच करथे – गाँव-देहात के भारत ला भारत के जवान लइका मन ले जोरे के.
PARI एजुकेशन टीम ले [email protected] मं संपर्क करे जा सकथे
जिल्द फोटू : बिनैफर भरूचा
अनुवाद : निर्मल कुमार साहू


text:
धमतरी। ब्लॉक कांग्रेस कमेटी ह सड़क निर्मान, सड़क चौड़ीकरन के मांग ल लेके कलेक्टरेट के घेराव करिन अऊ सरकार के खिलाफ जमके नारेबाजी करिन। बता दन कि कोलियारी ले झुरानवागांव तक 25 किलोमीटर के सड़क के निर्मान सहित चौड़ीकरन के मांग लंबा बेरा ले करे जात हे। प्रदर्सनकारी कांग्रेस कार्यकर्ता मन बताइन कि पहिली घलो होए आंदोलन के बाद प्रसासन ह सड़क मरम्मत अऊ चौड़ीकरन के आश्वासन दे रहिस, जेकर बाद आज तक मरम्मत अऊ चौड़ीकरन नइ कराए गिस। अइसन म कांग्रेस ह जिला प्रसासन के ध्यान खींचे बर तीन दिन के पदयात्रा के अंतिम दिन कलेक्टरेट के घेराव करके प्रदर्सन करिन।
कांग्रेस कार्यकर्ता मन करिन कलेक्टरेट के घेराव
धमतरी। ब्लॉक कांग्रेस कमेटी ह सड़क निर्मान, सड़क चौड़ीकरन के मांग ल लेके कलेक्टरेट के घेराव करिन अऊ सरकार के खिलाफ जमके नारेबाजी करिन। बता दन कि कोलियारी ले झुरानवागांव तक 25 किलोमीटर के सड़क के निर्मान सहित चौड़ीकरन के मांग लंबा बेरा ले करे जात हे। प्रदर्सनकारी कांग्रेस कार्यकर्ता मन बताइन कि पहिली घलो […]


text:
मोर गोठ म आप मन ल परतीत भले झन होवय। फेर बात सिरतोन ए सोला बाना सिरतोन। जब ले मंय कालेज म गुरूजी होय हंव मोला हर बरिस कोई न कोई अइसन चेला मिल जाथे जेकर गुरू भक्ति ल देख के मन गदï्गदï् हो जाथे। मोर मन म ऐ मन ल देख के लगथे के हमन अपन क टु अनुभव ल सुरता रख के छात्र जगत बर नकरात्मक धारणा बना लेथन ऐ हर ठीक नोहे।
हमर छत्तीसगढ़ म पहिली जवान आदमी होते नई रिहिन। या तो लइका रहँय 13-14 बरिस के चाहे बुढ़वा बाल बिहाव के कारन असमय लइका बच्चा के फेर म जिम्मेवारी के भार ले दब जावै उनकर जवानी उमंग अउ उफान देखे देखाये के मउका नई मिलत रिहिस हे। आजादी के बाद जब ले बाल बिहाव बंद होइस हे लोगन लैकामन कालेज म पढ़े लिखे लगिन। तभेच ले उँकर चेलिक माटियारी के राग रंग, रचना सृजन मन देखब म आवत हे।
एक साल के बात ये मोर महाविद्यालय के हिन्दी एम. ए. म एक झन आदिवासी छात्रा प्रवेश लिस। एक दिन कहिस - सर, मैं आपके घर पढ़ने आ सकती हूं? मंय कहेवं - सहर्ष ...। मोर दरवाजा शाम के पांच बजे ले सात बजे तक हर विद्यार्थी बर खुला रहिथे। कोनो भी विद्यार्थी बिना भेदभाव के आ सकत हे।
ओ नोनी दूसर दिन ले रोज संझा आये लगिस। संझा के बेरा मोर छत बूड़त बेरा के उदास अउ ललछौहा परकास ले रंग जाथे। पेड़ पउधा के नीचे सूरूज महराज के बूढ़ना बड़ नीक लगथे। चिरई - चिरगुन के बोली। संझौती तरई अउ उजियारी शुक्ल पक्ष के सुरूआती चंदा के पश्चिम आकाश म उदय बड़ सुहावन लगथे। मंय कई दिन ओ नोनी ल निराला जी के संध्यासुन्दरी कविता छत म घूमत - घूमत भाव विभोर होके सुनायेव ...। दिवावसान का समय मेघमय आसमान से उतर रही है, वह संध्या सुन्दरी परी सी धीरे - धीरे ...।
जसिन्ता कुजूर नाव के वो छात्रा संध्या सुन्दरी च बरोबर लागै -
नहि बजती उसके हाथों में कोई वीणा
नहि होता कोई अनुराग - राग आलाप
नुपुरों में भी कोई रूनझुन नहि
सिर्फ एक अव्यक्त शब्द सा चुप चुप चुप
है गूंज रहा सब कहीं - और क्या है, कुछ नहीं ...।
एम . ए . पूर्व के पांचों प्रश्र पत्र के बारे म ओ ह अपन कठिनाई लिख लिख के लाये रहै ओखर निवारन पाये के बाद ओकर बारे म अउ टेढ़वा - बेढ़वा सवाल घलाव पूछै। एक दिन विद्यापति पढ़त - पढ़त लखिमादेई के मया के बारे म पूछिस - सर, क्या लखिमादेवी के पति राजा शिवसिंह को लखिमादेवी और विद्यापति का प्रेम सहज ही बरदास्त हो जाता रहा होगा ?
मंय कहेवं - प्रेम सबल सुहाथे। दिक्कत आसक्ति म आथे। जब हम मन ओला चीज समझ के कब्जा चाहे लागथन। प्रेम के सुगंध अतकापवित्र हे के कहीं कोई ल एतराज होय नई सकय। विद्यापति के राधा तभे तो कहिथे - सखि कि पूछति अनुभव मोय
से हो पिरीत अनुराग बखानिय तिल - तिल नूतन होय।
एही बात ल बिचार के चण्डीदास ह लिखे हे -
साबार उपार मानुसेर सत ताहार उपार कछु नाई
सुन रे मानुष भाई ...।
मंय महाविद्यालय म राष्टï्रीय सेवा योजना के कार्यक्रम अधिकारी घलाव रहेवं। कई रकम के बिद्यार्थी मोर लंग आवय। गांव मं शिविर लगाये के योजना बनावै। सांस्कृतिक कार्यक्रम के रिहर्सल करयँ। जसिन्ता धियान ले सब ल सुनय। एक दिन कहिथे - सर, मोरो गांव म एक दिन के शिविर लगाहौ का ? मोर गांव नानकन हे। मोर घर ह तो कुरिया आवय तभो ले मया दया खूब मिलही।
मंय कहेंव - जसिन्ता, तोर गांव म जरूर शिविर लगही।
जसिन्ता के गांव अजगर बहार छूरी के बाद हंसदो नदिया के ओपार जंगल के बीच म हवय। हमर दल एक दिन के केम्प म पहुंच गे। ढेंकी के कूटे सुगन्धित चाऊर के भात, भांटा मुरई के साग, अमारू पटुआ अउ औंरा के चटनी खूब मजा लेके खाएन। गायेन - बजायेन, भासन देहेन अउ लहूटे लगेन त जसिन्ता के दाई छिंद के एक ठोक गाँथे सरकी देके कहिस - मोर बेटी के गाँथे ये महराज, संकोच म देहे के हिम्मत नई कर सकत हे। ले जावव। बइठिहौ त हमर सुरता आही। मय कहेंव - तोर बेटी तो अतका मयारूक हे के तुंहर सुरता हम मन नई भुलावन तभो ले तुंहर मया के निसानी हमला स्वीकार हे ... कहिके मंय झोंक लेंव।
जब भी साँझ के जसिन्ता पढै़ बर आवै मोला ओहर सरकी म बइठे या लेटे पावै। ओकर मन के उमंग ह ओखर चेहरा म दिखै। धीरे - धीरे दू साल कइसे निकर गे गम नइ मिलिस। रोज साँझ के कभू भाषा बिज्ञान त कभू नवा कबि, कभू जुन्ना कबि, कभू गद्य त कभू पद्य। जसिन्ता परीछा म अच्छा लिखिस अऊ पहली श्रेणी ले पास होगे। परिनाम निकरे के बाद एक दिन आके कहिस - सर, जब तक मोला नउकरी नई मिलै। मंय पी.एच.डी. करना चहत हंव। का बिषय म शोध करवं मोला सुलाह देवव। मंय कहेंव - तंय अपन रूचि बाता कोन म तोर रूचि हवै ?
जसिन्ता कहिस - तुंहर संग पढ़ - पढ़ के मोर मन म लगातार प्रश्र पइदा होये लागिस सर के ये ना हे अमृता न स्याम त ग्रहणेन किमï् । मंय कहेंव महर्षि याज्ञवक्क मैत्रेयी ल का कहे रहिस तंय तो जरूर सुनै होबे जसिन्ता - आत्मनस्तु कामाय सर्व प्रिय भवतु: आत्मानं रे विजानिहि । हां सर, मैं आत्मा पर ही पी.एच.डी. करना चाहती हूं।
मंय कहेंव - ऐ बिषय तो बड़ा कठिन हवै जसिन्ता यद्यपि भक्तिकाल के सब्बो कबि मन आत्मशोध करे हे तहुं कर सकत हस फेर ये उमर म तोर रूचि देख के मोला आश्चर्य होवत हे।
लगभग जसिन्ता एक महिना तक मोर लँग पढ़े नई आइस। एक महिना बाद अचानक एक दिन एक झन सुन्दर लड़का संग मोटर साइकिल म आइस प्रनाम करे के बाद कहिस - एक झन लड़का हे सर,बड़ गुणी,बड़ सज्जन। मोला बड़ मया करथे। आपसे आज्ञा मिलतिस त मंय एकर संग धरतेंव।
मंय कहेंव - मंय कोन होथवं तोला अनुमति देवइया जसिन्ता। ऐ हर निरवा आपसी मामला आय। ऐमा ककरो सलाह काम नई करै।
जसिन्ता चुप होगे त ओ लड़का ह कहिस - मोर नाव लखिलेश शर्मा हे सर, मंय हर कम्प्यूटर इंजीनियर हंव। मंय जसिन्ता के व्यक्तिव ले बड़ प्रभावित हंव। बड़ चाहाथौ पर जसिन्ता आपके अनुमति के बिना मोला जुग जोड़ी बनाए बर तियार नई हे। तभे आप लँग आए हन।
मंय एक क्षण हक्का - बक्का रहि गेंव। इहां मोर निहोरा काबर करत हे ? लड़का कहिस - बात ए ह सर, के जसिन्ता कथे - मया असक्ति विहीन होये चाही फेर आपे बताऔ जसिन्ता के चिन्मय आत्मा ल मंय अखिलेश कइसे जानिहौ। जानय बर तो रूप गुन मया दया ल माध्यम बनायेच बर परिही न ? इही बात ल लेके आज 15 दिन ले हमर चरचा होवथे आखिर म आपके शरण आये हन।
मंय कहेंव - अखिलेश, ये हर सधारन लड़की नोहे। महामाया के रूप ये। एकर अंग ल मया करहौ त जल्दी उब जाहै। लड़का कहिस - मंय ऐकर ले बड़ प्रभावित हंव सर, एकर दिव्य आभा,ध्यान साधना, मातृत्व बोध के कारन मंय ऐकर ले प्रभावित हंव। आप हमला आर्शिबाद देवव सर ...। कहिके ओहर मोर गोड़ ल धर लिस।
मंय दूनो झन ला आसीस देंव अउ कहेंव - जसिन्ता, तोर जीवन म नवा मोड़ आगू म हवय। तोर कल्यान होवय। पर मया दया धरे रहिबे ....।
ओमन मोर ले बिदा हो गिन .....
बी - 5, नेहरू नगर
बिलासपुर 6छ.ग.8


text:
मुख्य समाचार:-
1- छत्तीसगढ़ माध्यमिक शिक्षा मंडल ह आज दसवीं अउ बारहवीं के नतीजा जारी करे हे-बारहवीं के परीक्षा म मुंगेली जिला के टिकेश वैष्णव अउ दसवीं म इही जिला के प्रज्ञा कश्यप ह अव्वल स्थान बनाईन।
2- प्रदेस म अब तक कोरोना संक्रमित अड़तीस नवा मरीज के पुष्टि होय हे-सबले जादा नौ-नौ मरीज बलरामपुर अउ राजनांदगांव म मिले हे।
3- केन्द्र सरकार ह फइसला करे हे कि कोरोना महामारी के सेती एसो भारत ले हज यात्री सऊदी अरब के यात्रा म नइ जा सकही।
दसवीं/बारहवीं-परिणाम
छत्तीसगढ़ माध्यमिक शिक्षा मंडल कोति ले आयोजित दसवीं अउ बारहवीं बोर्ड परीक्षा के नतीजा आज जारी कर दे गीस। दसवीं म करीबन तिहत्तर प्रतिसत अउ बारहवीं म अठहत्तर प्रतिसत ले जादा लइका पास होय हे।
रईपुर के चिप्स कार्यालय म स्कूल शिक्षा मंत्री डाॅक्टर प्रेमसाय सिंह टेकाम ह परीक्षा परिणाम जारी करीन। आज जारी प्रावीण्य सूची के मुताबिक बारहवीं के परीक्षा म मुंगेली जिला के टिकेश वैष्णव ह संतानवे दशमलव आठ सून्य प्रतिसत लेके पहिली स्थान म रिहीस। उहें, रईपुर के श्रेया अग्रवाल दूसर अउ बिलासपुर जिला के तनू यादव ह तीसर स्थान पाए हे।
उहें, दसवीं के परीक्षा म घलो मुंगेली जिला के प्रज्ञा कश्यप ह पूरा सौ प्रतिसत अंक पा के अव्वल स्थान बनाय हे। बेमेतरा के प्रशंसा राजपूत दूसर अउ बालोद जिला के भारती यादव तीसर स्थान म हवय।
रिजल्ट घोषित करे के संगेसंग दसवीं अउ बारहवीं परीक्षा के प्रावीण्य सूची जारी कर देहे। बारहवीं के प्रावीण्य सूची म सोलह अउ दवसीं के प्रावीण्य सूची म बयालीस झिन पढ़ईया लइका मनके नाव सामिल हे।
परिणाम जारी करे के बाद स्कूल शिक्षा मंत्री ह पास होय लइका मन ल अपन सुभकामना दीन अउ असफल होय लइका मन ले किहीन कि ओमन फेर ले मेनहत करय, जेखर ले सफलता जरूर मिलही।
राज्यपाल अनुसुईया उइके अउ मुख्यमंत्री भूपेश बघेल ह दसवीं अउ बारहवीं के परीक्षा म पास होय विद्यार्थी मन ल अपन सुभकामना दीन हे।
कोरोना मरीज
प्रदेस म अब तक कोरोना संक्रमित अड़तीस नवा मरीज के पुष्टि होय हे। स्वास्थ्य विभाग के मुताबिक एमा ले सबले जादा नौ-नौ मरीज बलरामपुर अउ राजनांदगांव म मिले हे। उहें, जांजगीर-चांपा अउ सरगुजा जिला के छै-छै, रायगढ़ ले पांच अउ राजधानी रईपुर ले तीन कोरोना मरीज पाय गेहे। अब प्रदेस म कोरोना ले आठ सौ ले जादा सक्रिय मामला हे। उहें, चैदह सौ सत्यासी मरीज स्वस्थ होगे हे। प्रदेस म कोरोना ले अब तक बारह झिन के मउत होगे हे।
राजनांदगांव सहर म आज कोरोना संक्रमण के नौ नवा मामला पाय गेहे। ए सबो लखौली के रहइया हरय। स्वास्थ्य विभाग के मुताबिक ए मरीज मन ल पेण्ड्री के मेडिकल कालेज अस्पताल म भर्ती कराय जात हे। उहें, तीन झिन मरीज ल ठीक होय के बाद आज अस्पताल ले छुट्टी दे जाही। एखर पहिली, राजनांदगांव के रहइया कोरोना संक्रमित एक सियान के काली एम्स रईपुर म मउत होगे। ए मरीज ल दू दिन पहिली राजनांदगांव के पेंड्री अस्पताल ले एम्स म भर्ती कराय गे रिहीस। मउत होय सियान के परिवार वाले मन घलो पाॅजिटिव पाय गेहे, जिखर इलाज होवत हे।
उहें, रईपुर म जउन तीन झिन नवा मरीज मिले हे, ओमन एक थाना प्रभारी के परिवार के हवय। जानकारी के मुताबिक ए मामला पुरानी बस्ती के हवय। ए थाना के टीआई के परिवार के तीन झिन पाछु कुछ दिन पहिली बिहार ले लहुटे रिहीन अउ सबो झन होम क्वारेंटाइन रिहीन। कोरोना जांच रिपोर्ट म कोरोना संक्रमण होय के पुष्टि होय हे, जेखर बाद पुरानी बस्ती थाना ल सील कर दे गेहे। ए थाना के कामकाज के जिम्मेवारी टिकरापारा थाना ल दे गेहे।
एखर पहिली, काली राजधानी रईपुर के अभनपुर क्षेत्र म तीन झिन सेलून चलइया मन कोरोना पाॅजिटिव पाय गेहे। एमा ले दू झिन नायकबांधा गांव के अउ एक झिन अभनपुर के रहइया हरय।
पतंजलि-कोरोनिल
योग गुरू बाबा रामदेव के पतंजलि आयुर्वेद ह कोरोना वायरस के इलाज बर ‘‘कोरोनिल‘‘ नाव के दवई तियार करे हे। उत्तराखंड के हरिद्वार म ए दवई के सुरूवात करत बाबा रामदेव ह किहीन कि कोरोना संक्रमण बर पतंजलि ह दवई तियार करे हे। ओमन बतईन कि ए दवई के जांच के बेरा पाय गीस कि कोरोना वायरस ले संक्रमित उनहत्तर प्रतिसत रोगी तीन दिन म ठीक होगे। उहें, सत-प्रतिसत हफ्ताभर म स्वस्थ होगीन।
विधानसभा-बंद/यात्री विमान
छत्तीसगढ़ विधानसभा सचिवालय चैबीस जून ले अट्ठाईस जून तक बंद रइही। ए आदेस राज्य विधानसभा के अपर सचिव ह जारी करे हे। जइसन कि पहिली खबर दे गेहे विधानसभा सचिवालय म काली एक बइठका होय रिहीस। एमा सामिल एक कांग्रेस विधायक पाॅजिटिव पाय गेहे, जेखर बाद सावधानी राखत विधानसभा सचिवालय ल बंद राखे के फइसला ले गेहे।
इही बीच, स्वास्थ्य विभााग ह पाछु सात जून अउ दस जून के इंडियो अउ विस्तारा के विमान ले नई दिल्ली ले रईपुर लहुटइया यात्री मन ले क्वारेंटाइन रेहे के अपील करीन हे। ए दूनों विमान म यात्रा करइया एक-एक यात्री कोरोना पाॅजिटिव पाय गेहे। जम्मों यात्री मन ले हेल्पलाइन नंबर एक शून्य चार म अपन संबंध म जानकारी दरज कराय बर केहे गेहे।
कोरोना वाॅरियर्स-प्रचार
केन्द्र सरकार कोति ले कोरोना वाॅरियर्स अउ संक्रमित मरीज मन बर अपन सोच म बदलाव लाय बर ‘‘बदल कर अपना व्यवहार, करंे कोरोना पर वार‘‘ अभियान चलाय जात हे। राज्य म घलो पंचायत अउ ग्रामीण विकास विभाग ह पंचायत प्रतिनिधि अउ अधिकारी मन ल ए अभियान म जारी करे वीडियो के बने ढंग ले प्रचार-प्रसार करे के निरदेस दीन हे।
कोरोना चिकित्सा सुविधा-विस्तार
राज्य म कोरोना के बाढ़त मामला ल देखत स्वास्थ्य विभाग कोति ले सरलग चिकित्सा सुभीता ल बढ़ाय जात हे। एमा कोविड अस्पताल के स्थापना के दूसर चरण म अब एम.आई.सी. अस्पताल कोरबा, शंकराचार्य मेडिकल कालेज अस्पताल दुरूग, एम.सी.एच. अस्पताल बलौदाबाजार, कोविड केयर अस्पताल कोरिया, एम.सी.एच. अस्पताल सूरजपुर, मिशन अस्पताल धमतरी अउ सामुदायिक स्वास्थ्य केन्द्र बलरामपुर म घलो कोरोना मरीज मनके इलाज के सुभीता हवय। उहें, ए अस्पताल संग जिला स्तर म कोविड केयर सेंटर बनाय गेहे। रईपुर के इंडोर स्टेडियम ल दू सौ तीस बिस्तर वाले कोविड केयर सेंटर के रूप म तियार करे गेहे।
इही बीच, आने-आने चिकित्सा महाविद्यालय अउ सरकारी अस्पताल मन म तीन सौ इकसठ डाॅक्टर मनके नियुक्ति के आदेस जारी करे गेहे।
हज यात्रा
केन्द्र सरकार ह फइसला करे हे कि कोरोना महामारी के सेती एसो भारत ले हज यात्री सऊदी अरब के यात्रा म नइ जा सकही। केन्द्रीय अल्पसंख्यक मामला के मंत्री मुख्तार अब्बास नकवी ह आज बतईन कि हज बर करीबन दू लाख तेरह हजार अरजी मिले रिहीस। ओमन बतईन कि अरजी देवइया मन ल बिना कोनों किसम के कटौती करय पूरा रकम लहुटाय के काम सुरू कर दे गेहेे।
वन नेशन-वन राशन कार्ड
एक राष्ट्र-एक राशन कार्ड योजना ल छत्तीसगढ़ म घलो लागू करे के तियारी सुरू कर देहे। ए योजना सुरू होय ले रासन कारड धारी हितग्राही अपन पसंद के उचित मूल्य के दुकान ले रासन ले सकही। उहें, राज्य के रासन कारडधारी हितग्राही देस के कोनों राज्य म जाही, त ओमन ल उहे के उचित मूल्य के दुकान ले अनाज मिल जही।
मौसम
पाछु चैबीस घंटा म राज्य के कतकोन क्षेत्र म सरलग बरसा होवत रिहीस, जेखर ले नंदियां-नरवा के जलस्तर बाढ़ गेहे। बाढ़ जइसन स्थिति झन होवय एखर बर कई ठिन जलाशय के गेट खोले गेेहे। राजनांदगांव जिला म मोंगराबैराज ले आज शिवनाथ नंदियां के तीन हजार क्यूसेक पानी छोड़े गेहे। धमतरी जिला के गंगेरल बांध ले घलो पानी छोड़े जात हे। महासमुंद जिला म सरगल होवत बरसा के सेती जिला आपदा प्रबंधन टीम ल अलर्ट रेहे बर केहे गेहे।
इही बीच, मौसम विभाग ह अवइया चैबीस घंटा म प्रदेस के उत्तर-पश्चिमी हिस्सा के एक-दू जघा म भारी बरसा के चेतावनी देहे।
भारत नेट परियोजना
भारत नेट परियोजना के पहिली चरण म बस्तर जिला के एक सौ छह ग्राम पंचायत ल सामिल करे गेहे। ए परियोजना म बस्तर अउ तोंगापाल विकासखंड के ग्राम पंचायत म जल्दी इंटरनेट के सुभीता मिल सकही। परियोजना म ग्राम पंचायत भवन, स्कूल, रासन दुकान, पुलिस स्टेसन अउ हाॅस्टल ल इंटरनेट ले जोड़े जाही। उहें, आम लोगन काॅमन सर्विस सेंटर अउ निजी कनेक्सन ले इंटरनेट ले जुड़ही।


text:
जुनवानी गाँव के प्रीतम कुंजाम कहिथे, ''वो मन कहे रहिन के तुम्हार जिनगी संवर जाही, फेर ओ मन हम मन ला धोखा दिन हें.'' ''हमर जमीन लेय के बाद अफसर मन पट्टा मं हमन ला जमीन के छोटे अकन हिस्सा लहूँटाय हवंय अऊ हम ला बेस्वास देय के कोसिस करथें के वो सब तुम्हर करा हे. हमन के कतको मन अपन घर-दूवार, खेत गँवा दे हे. लेकिन हमन सही मं जेन ला गँवाय हन ते ह आय चरी-चरागान, जंगल,सार्वजनिक जगा, मरघटी अऊ खेले के मईदान.कतको महिना होगे हमन ला सरकारी दफ्तर आवत अपन जमीन वापिस लेय बर.”
छत्तीसगढ़ के राजधानी रईपुर ले 70 कोस (140 किलोमीटर) दुरिहा धमतरी जिला के जुनवानी के लोगन मन अपन जमीन वापस पाय बर दिसंबर 2015 ले लड़ई सुरु करे रहिन. ये मन अनुसूचित जनजाति अऊ अन्य पारंपरिक वनवासी अधिनियम, या वन अधिकार अधिनियम (एफआरए) के तहत अपन अधिकार बर लड़त हवंय. दिसंबर 2006 के अधिनियमित कानून, 1 जनवरी 2008 मं लागू होय रहिस. एफआरए पूरा भारत मं आदिवासी मन बर अपन परम्परा ले मिले वन अधिकार बहाली के प्रावधान करथे. ये हा जंगल के उपज अऊ चरी-चरागान के जमीन के सामुदायिक अधिकार देथे, अऊ जेन आदिवासी 13 दिसंबर, 2005 तक ले जेन जमीन मं खेती करत रहिस तेकर मालिकाना हक़ देथे.
छत्तीसगढ़ सरकार एफआरए के तहत जमीन के पट्टा देय मं दिगर रईज ले आगू होय के दावा करथे, फेर राज सरकार अऊ केंद्र सरकार दूनो के अफसर मन के मौजूदगी मं 15 नवंबर, 2015 मं रइपुर मं होय वन अधिकार कार्यशाला मं प्रस्तुत करे गे आंकड़ा मन एक ठन अलग सच्चाई के आरो देवत हे.
बीते 7 बछर मं राज सरकार ह एफआरए के तहत आदिवासी मन के निजी दावा के 60 फीसदी हिस्सा लगिलाग 5 लाख 12 हजार दावा ला ख़ारिज कर दे हे. अऊ कानून के खिलाफ, परिवार के हर बालिग ला 2.5 एकड़ के जगा, छत्तीसगढ़ सरकार हा हर परिवार ला औसत 2 एकड़ वनभूमि के मान्यता दे हे.
जब छत्तीसगढ़ के 44 फीसदी हिस्सा मं जंगल हवय, त एकर हक़दार मन ला ये हक नई देना अऊ घलो महत्तम हो जाथे.एकेच कार्यशाला मं रखे गे आंकड़ा मन ले पता चलिस के त्रिपुरा अऊ केरल ह समान निजी दावा मन के 34 फीसदी ला ख़ारिज कर दे रहिस.
पंचायत मतदाता सूचि के मुताबिक जुनवानी मं 265 मतदाता हवंय-तेकर हिसाब ले 662 एकड़ के निजी दावा के हक़ ओमन के बनथे. फेर स्थानीय कार्यकर्ता बेनीपुरी गोस्वामी के कहना आय, "दसों साल पुराना रिकार्ड के अधार लेय जावत हे अऊ निजी पट्टा मं सिरिफ 180 एकड़ जमीं दे गे हे." पर्यावरण और स्थिरता के मुद्दा मं भुवनेश्वर अनुसंधान और नीति समूह वसुंधरा के कार्यकारी समिति के अध्यक्ष मधु सरीन हा कहिथे, हमर कानून हर बालिग ला ढाई एकड़ (2.5 एकड़) के इजाजत देथे,फेर ये मन थोकन जमीन दे हवंय वो भी सिरिफ बाप के नाम मं. जुनवानी के कोनो माईलोगन ला कोनो जमीन नई दे गे हवय. कुंजम कहिथे, "एको ठन माईलोगन के नांव दर्ज नई करे गे हे," अऊ वो हा कहिथे, पट्टा मन के संग कोनो पहिचान धन नक्सा नई दे गे हवय.
छत्तीसगढ़ राज ह देय बर अपन सामुदायिक पट्टा के संख्या (ये ह निजी पट्टा ले अलग आय) ला घोषित नई करे हे. बेनीपुरी कहिथे, ''कानून मं एकर प्रावधान हे फेर सरकार सामुदायिक पट्टा नई देवत हे.'' सामुदायिक पट्टा के तहत, रइपुर मं होय कार्यशाला मं रखे गे आंकड़ा के मुताबिक गुजरात ह औसतन हरेक गाँव ला 280 एकड़ जंगल जमीन बांटे हे, कर्नाटक के औसत 260 एकड़, महाराष्ट्र के 247 एकड़ और तेलंगाना के 676 एकड़ रहिस.
एकर छोड़, जनवरी 2014 मं छत्तीसगढ़ सरकार ह 425 वन गांव मन ला राजस्व गांव बनाय के घोषणा करिस. एकर पाछू मतलब ये आय के वो ह ये मन ला 'मुख्यधारा' ले जोरे अऊ 'विकास' के सुविधा बर करे रहिस, फेर ये फैसला ले के पहिली ये मन ले कोनो सलाह नई ले गे रहिस, अब जब राजस्व और वन विभाग दूनो एकच जमीन मं अपन दावा करथें त आदिवासी मन के चिंता अऊ बाढ़ जाथे के ओ मन के हक़ ह ये दूनो विभाग के लड़ई मं तोपा के रह जा सकत हे.कुंजाम कहिथे,'' एक हजार एकड़ जमीन गांव के आय, जेन ला कोनो विभाग धन कोनो निजी क्षेत्र ला नई दे जाय सकय.''
हालांकि, अनुसूचित जाति और जनजाति विभाग के निदेशक राजेश सुकुमार टोप्पो ह जोर देवत कहिथे छत्तीसगढ़ "निजी पट्टा के खेल मन आगू हे,फेर अब सामुदायिक पट्टा बर वरीयता दे जाही." ओकर कहना आय के 20 नवंबर, 2015 मं मुख्य सचिव ह सब्बो कलेक्टर मन ला सामुदायिक पट्टा बनाय के प्रक्रिया मं सहायता करे के निर्देस दिस अऊ कहिस के "अइसन जमीन ला घलो रिकार्ड मं सामिल करे जाय."
रइज के वन मंत्री महेश गागड़ा ह ये लेखक के संग होय एक ठन भेंटघाट मं कहिस," आदिवासी मन ला गैर-आदिवासी मन के बनिस्बद (वन) जमीन पट्टा बहुत असानी ले मिलथे.वइसने घलो, जमीन बांटे के काम हा गाँव के स्तर मं होथे ( ग्राम सभा के सिफारिस के मुताबिक) न कि सरकार हा करथे, फेर कतको दावा मन ला रद्द करे जावत हे अऊ शिकायत मन के समीक्षा करे जावत हे.”
फेर आदिवासी समता मंच रइपुर के इंदु नेताम कहिथे, ''सरकार ह वोट बैंक के खेल खेलत हावय. आंकड़ा मन बताथें के 2009 के बाद तिन बछर बर पट्टा बनाय के काम ह लगालगी रुके परे रहिस.येदे 2013 के चुनाव बखत, बछर भर मं 100,000 पट्टा बनाय के काम पूरा हो गे रहिस, अब काम फेर ढेरियाय लगे हे,"
धमतरी के आदिवासी मन एफआरए के तहत करे गे वादा के हक़ ला पाय बर सरकार के दरवाजा ला जोर ले खटखटाइन, फेर 2005-2010 के मंझा मं छत्तीसगढ़ मं 186,000 एकड़ जंगल जमीन ला खदान मन बर बदल दे गिस. विधानसभा मं रखे गे खनन विभाग के सलाना रिपोर्ट के मुताबिक बदले गे ये जमीन मं 97 फीसदी खदान बर चिन्हारी करे गे रहिस.
भारतीय वन सर्वेक्षण के रिकॉर्ड के मुताबिक छत्तीसगढ़ रइज मं पहिले ले 1997 ले लेके 2007 तक ले खदान बर 233,000 एकड़ जंगल के जमीन दे गे हवय. केंद्रीय और राज्य खनन विभाग के सलाना रिपोर्ट ले ये आरो मिलथे के बछर 2014 मेंहिच छत्तीसगढ़ ह खनिज के 20,841 करोड़ रूपिया निकाले रहिस.
सरकार कोन ला पहिले जगह देवत हे ये हा साफ हे.एकरे बीच,जइसने के प्रीतम कुंजाम कहिथे, "अगर हमर जमीन चले गे, त हमन जाबो कहाँ?"
फोटो: शिरीष खरे अऊ दीपक गुप्ता
ये कहिनी के एक संस्करन राजस्थान पत्रिका के रइपुर संस्करन मं 4 दिसंबर 2015 मं छपे रहिस
अनुवाद: निर्मल कुमार साहू


text:
ब्यूटी कहिथें, “तुमन इहाँ बनेच जल्दी आ गेव. इतवार के दिन वो मन (ग्राहेक) संझा 4 बजे के पहिली नई आवेंय. येकरे सेती मंय ये बखत इहाँ हवंव, काबर मंय हारमोनियम बजाय ला सिखत हवंव.”
ये जगा चतुर्भुज स्थान आय, अऊ येकर पहिचान बिहार के मुजफ्फरपुर जिला के मुसहरी ब्लाक के एक बनेच जुन्ना बेसवाखाना के रूप मं करे जाथे. ठीक 10 बजे के बाद, मंय अऊ वो भेंट होय हवन. ओकर ग्राहेक संझा के ओकर ले मिले ला आथें. ये धंधा बखत वो ह ब्यूटी नांव ला बऊरथें. ब्यूटी 19 बछर के धंधावाली आंय, अऊ बीते 5 बछर ले ये काम मं हवंय. वो ह तीन महिना के गरभ ले घलो हवंय.
वो ये हालत मं घलो काम करत हवंय. वो ह हारमोनियम बजाय ला घलो सिखत हवंय, काबर “अम्मी [ओकर दाई] कहिथे के संगीत ले मोर लइका ऊपर बढ़िया असर परही.”
ओकर अंगुरी मन हारमोनियम मं चलत हवंय. ब्यूटी कहिथें, “ये मोर दूसर लइका होही, पहिली ले मोर दू बछर के बेटा हवय.”
हमन जऊन खोली मं भेंट होवत रहेन, तेकर करीबन आधा हिस्सा,
भुइंया मं रखाय एक ठन बनेच बड़े अकन गद्दा ह पगोर लेय रहिस, जेकर पाछू के दीवार ऊपर
6 गुना 4 फीट के आइना लगे हवय. इही खोली मं ब्यूटी अपन काम घलो करथे. खोली के अकार
सायद 15 गुना 25 फीट हवय. गद्दा ला कुसन अऊ तकिया ले सजाय गेय हवय. जेकर ले
ग्राहेक ह बइठ धन सुत के सुस्तावत मुजरा देख सकय. मुजरा नृत्य कला के रूप आय अऊ माने
जाथे के भारत मं राज महाराजा के समे मं सुरु
होय रहिस. ये घलो कहे जाथे के चतुर्भुज स्थान घलो मुगल काल ले पहिली हवय. इहाँ
रहेइय्या सब्बो नोनी अऊ माईलोगन बर मुजरा सीखे अऊ करे जरूरी आय. ब्यूटी ला घलो
आथे.
इहाँ के रद्दा मुजफ्फरपुर के माई बजार ले होके जाथे. दुकानदार अऊ रिक्सावाला रद्दा बताय मं मदद करथें, हर कऊनो जानथे के ‘बेसुवाखाना’ कऊन मेर हवय. चतुर्भुज स्थान के तीर-तखार मं सड़क के दूनो छोर मं 2 ले 3 मंजिला एके जइसने दिखत कतको घर हवंय. ये घर के आगू अलग-अलग उमर के माइलोगन मन ठाढ़े हवंय, वो मन ले कुछु मन कुर्सी मं बइठे ग्राहेक ला अगोरत हवंय. चमकीला अऊ बनेच कसे कपड़ा पहिरे, भारी मेकअप अऊ बनेच बनावटी साहस के संग, वो मन रद्दा ले गुजरत हरेक मइनखे ऊपर भारी नजर मारत हवंय.
फेर, ब्यूटी बताथें के हमन वो दिन इहाँ के जतक माइलोगन मन ला देखत हवन, वो बेसुवाखाना के धंधावाली मन के कुल संख्या के सिरिफ 5 फीसदी होहीं. ब्यूटी कहिथें, “देखव, हरेक मइनखे कस हमन घलो हफ्ता मं एक दिन छुट्टी ले लेथन, फेर, हमर सेती ये सिरिफ आधा दिन के छुट्टी होथे. हमन संझा 4-5 बजे तक ले काम मं आ जाथन अऊ रतिहा के 9 बजे तक ले रहिथन. बाकि दिन मं बिहनिया 9 बजे ले रत के 9 बजे तक ले काम करथन.”
*****
कऊनो सरकारी आंकड़ा नई ये, फेर करीबन आधा कोस मं बगरे चतुर्भुज स्थान मं धंधावाली मन के कुल संख्या 2,500 ले जियादा हो सकत हवय. ब्यूटी अऊ दीगर माईलोगन मन, जऊन मन ले इहाँ गोठियावत हवंव, कहिथें के हमन जऊन गली मं रहिथन उहां करीबन 200 माईलोगन मन ये काम मं लगे हवंय. इहाँ के काम करेइय्या मं करीबन 10 कम दू कोरी माईलोगन मन बहिर ले आथें, ब्यूटी तऊन बाहरी मंडली ले हवंय जऊन मन मुजफ्फरपुर सहर मं कऊनो अऊ जगा मं रहिथें.
ब्यूटी अऊ दीगर माईलोगन मन हमन ला बताथें के चतुर्भुज स्थान मं अधिकतर घर तऊन माईलोगन मन के हवंय जऊन मन तीन पीढ़ी धन ओकर ले जियादा बखत ले धंधा करत हवंय. जइसने अमीरा, जेकर दाई, काकी, अऊ दादी ले वो ला ये काम मिले रहिस. 31 बछर के अमीरा कहिथें, इहाँ अइसने काम होथे. हमर उलट बाकी (धंधा वाली) मन जुन्ना धंधावाली मन ले भाड़ा मं घर लेय हवंय अऊ सिरिफ काम बर इहाँ आथें. हमर सेती त इही हमर घर आय. बहिर ले अवेइय्या माईलोगन मन झोपड़ पट्टी ले धन रिक्सा चलेइय्या धन घर के बूता करेईय्या मजूर परिवार ले घलो आथें. कुछेक ला त इहाँ [तस्करी धन अगवा करके] लाय गे हवय.
विश्वविद्यालय अनुदान आयोग डहर ले छपे एक शोध पत्र के मुताबिक, अगवा, गरीबी अऊ पहिली ले धंधा मं सामिल परिवार मं जन्मे कुछु अइसने कारन हवंय जेकरे सेती माईलोगन मन ये धंधा मं आथें. येकर ले ये घलो पता चलथे के मरद मन के माईलोगन मन ला समाजिक अऊ आर्थिक ढंग ले अपन काबू मं रखे घलो जरूरी कारन मन ले एक आय.
का ब्यूटी के दाई-ददा ला ओकर ये काम के बारे मं मालूम हवय ?
जुवाब मं वो ह कहिथे, हव, बिलकुल, हर कऊनो जानथे. मंय अपन दाई के सेतीच ये लइका (गरभ) ला रखे हवंव. मंय ओकर ले कहे रहेंव के मोर गरभपात करवा दे. बिन ददा के एक लइका ला पाले-पोसे बहुते आय, फेर वो ह (दाई) कहिस के हमर धरम मं अइसने करे [गरभपात] पाप आय.
इहाँ कतको नोनी मन के उमर ब्यूटी ले घलो कमती हवय अऊ गरभ घलो धरे हवंय धन ओकर लइका हवंय.
कतको शोध करेइय्या मन के कहना आय के कम उमर के जवान नोनी मन मं गरभ ला कमती करे ह, संयुक्त राष्ट्र के सतत विकास के लक्ष्य मं सामिल यौन और प्रजनन के सेहत ले जुरे उद्देश्य के महत्तम हिस्सा आय. खास करके एसडीजी 3 अऊ 5 ‘बढ़िया स्वास्थ्य अऊ सेहत’ अऊ ‘लैंगिक समानता’ के बात करथें. वो मन ला आस हवय के ये लक्ष्य ह बछर 2025 तक हासिल कर लेय जाही, जेकर सिरिफ 40 महिना बांचे हवंय. फेर जमीनी हालत भयंकर हवय.
एचआईवी/एड्स ऊपर नजर रखेइय्या संयुक्त राष्ट्र के कार्यक्रम ह अपन प्रमुख जनसंख्या एटलस मं अंदाजा लगाय हवय के साल 2016 मं भारत मं करीबन 657,800 मईलोगन मन देह बेपार ले जुरे रहिन. फेर, नेशनल नेटवर्क ऑफ सेक्स वर्कर्स (एनएनएसडब्लू) डहर ले अगस्त 2020 मं राष्ट्रीय मानवाधिकार आयोग ला सौंपे हाल के रिपोर्ट मं मोटा मोटी अनुमान लगाय गेय हवय के देस मं धंधावाली मन के संख्या करीबन 1.2 मिलियन हवय. येमन ले 6.8 लाख (यूएनएआईडीएस के बताय आंकड़ा) धंधावाली दर्ज करे गे हवय. जऊन मन सवास्थ्य अऊ परिवार कल्याण मंत्रालय के सेवा लेवत हवंय. साल 1997 मं सुरु होय एनएनएसडब्लू, भारत मं माइलोगन, किन्नर अऊ मरद बेसुवा के हक के मांग करेइय्या देह-बेपार के अगुवई वाले संगठन के एक ठन राष्ट्रीय नेटवर्क आय.
ब्यूटी के उमर के एक ठन टूरा हमर खोली मं खुसरथे, हमर बात ला सुनथे, फिर वो घलो गोठियाय ला सुरु हो जाथे. वो ह बताथे, “मंय राहुल अंव. मंय इहाँ बनेच नान उमर ले काम करत हवंव. मंय ब्यूटी अऊ कुछेक दूसर नोनी मन ला ग्राहेक लाके देय मं मदद करथों.” येकर बाद वो ह चुप हो जाथे, अपन बारे मं अऊ कुछु जानकारी नई देवय, अऊ मोला ब्यूटी संग गोठ-बात करे ला देथे.
ब्यूटी ह कहिथे, “मंय अपन बेटा, दाई, दू बड़े भइया, अऊ ददा के संग रहिथों. मंय पांचवी कच्छा तक ले इस्कूल गेंय, फेर इस्कूल छूट गे. मोला इस्कूल कभू पसंद नई आइस. मोर ददा के तीर के सहर मं ठेला हवय [सिगरेट, माचिस, चाय, पान, अऊ दीगर समान बेंचे के] अऊ कुछु नई. मोर बिहाव नई होय हवय.”
ब्यूटी ह खिलखिलाके हँसत कहिथे, “मोर पहिली लइका के ददा उही मरद हवय जेकर ले मंय मया करथों. वो घलो मोला मया करथे. कम से कम कहिथे त इहीच. वो ह मोर परमानेंट ग्राहेक मन ले एक आय.” इहाँ कतको माईलोगन मन रोज के अऊ लंबा बखत ले अवेइय्या ग्राहेक मन ला 'परमानेंट' कहिथें. कभू-कभू, वो मन वोला ‘पार्टनर’ कहिथें. ब्यूटी ह संतोष धरे कहिथे, “देखव, मंय मोर पहिली लइका के तियारी करे रहेंव, न त ये बखत करेंव. फेर, वो ह मोला कहे रहिस, येकरे सेती दूनो बखत लइका नई गिरायेंव. वो ह कहे रहिस के लइका के जम्मो खरचा उठाही, अऊ अपन वायदा घलो पूरा करिस. ये बेर घलो, मोर अस्पताल के खरचा के खियाल उही रखत हवय.”
राष्ट्रीय परिवार स्वास्थ्य सर्वेक्षण-4 के मुताबिक़, भारत मं ब्यूटी जइसने, 15-19 उमर के 8 फीसदी माईलोगन गरभ ले हवंय. इही उमर के करीबन 5 फीसदी माइलोगन कम से कम एक लइका ला जनम देय हवंय अऊ 3 फीसदी माइलोगन मन पहिली बेर गरभ धरे हवंय.
राहुल कहिथें इहाँ के बनेच धंधावाली अपन ‘परमानेंट’ ग्राहेक के संग कऊनो किसिम के गरभ निरोधक अपनाय ले बचथें. गरभ होय ले, वो ला गिरवा देथें धन ब्यूटी जइसने जनम करथें. ये सब्बो तऊन सब्बो मरद मन ला खुस करे सेती रहिथे, जेकर संग वो सामिल हवंय, जेकर ले वो मन के संग लंबा बखत तक ले संबंध बने रहय.
राहुल कहिथे, “अधिकतर ग्राहेक कंडोम लेके नई आवंय. फिर हमन ला भागे ला परथे अऊ वो ला दूकान ले लाके देय ला परथे. फेर, कतको पईंत ये टूरी मन अपन परमानेंट पार्टनर के संग बिन सुरच्छा के आगू बढ़े राजी हो जाथें. ये मामला मं, हमन दखल नई देवन.”
ऑक्सफोर्ड यूनिवर्सिटी प्रेस डहर ले छपे एक रिपोर्ट मं कहे गे हवय के देश भर मं मरद मन के डहर ले जनम रोके के तरीका अपनाय बहुते कम हवय. 2015-2016 साल मं मरद नसबंदी अऊ कंडोम अपनाय ह कुल मिलाके सिरिफ 6 फीसदी रहिस अऊ ये ह 1990 के दसक के मंझा ले थम गे हवय. 2015-2016 साल मं गर्भनिरोध के कऊनो तरीका अपनाय मं माईलोगन मन के संख्या बिहार मं 23 फीसदी रहिस, त आंध्रप्रदेश मं 70 फीसदी तक ले रहिस.
ब्यूटी अपन पार्टनर के बारे बताथें, "हमन मं करीबन चार बछर ले मया हवय. फेर, वो ह हालेच मं अपन परिवार के जोर-जबर ले बिहाव करे हवय. वो ह मोर इजाजत ले अइसने करिस. मंय राजी रहेंव. मंय काबर नई होंव? मंय बिहाव के लइक नई हवंव अऊ वो हा कभू कहे घलो नई रहिस के मोर ले बिहाव करही. जब तक ले मोर लइका मन के जिनगी बने गुजरही, मंय अइसनेच बने हवंव.”
ब्यूटी बताथें, “फेर मंय हरेक तीन महिना मं जाँच करवाथों. मंय सरकारी अस्पताल जाय ले बचथों अऊ निजी क्लिनिक मं जाथों. हालेच मं, मंय दूसर बेर गरभ होय के बाद जम्मो जरूरी जाँच (एचआईवी समेत) करवायेंव अऊ अब सब्बो कुछु बने हवय. सरकारी अस्पताल मं वो मन हमन ले बने बेवहार नई करंय, बद्तमीज़ी ले गोठियाथें अऊ हमन ला दूसर दरजा के मनखे समझथें.”
*****
राहुल ह एक झिन मइनखे ले बात करे बर फेरका करा जाथे. वो ह लहूँट के कहिथे, “मोला ये महिना के भाड़ा देय सेती मकान-मालिक ले हफ्ता भर के मुहलत चाहे रहिस. वो ह भाड़ा मांगत रहिस. हमन 15,000 रुपिया महिना भाड़ा मं ये जगा ला लेगे हवन.” जइसने के राहुल ह फिर बताईस, चतुर्भुज स्थान मं अधिकतर घर धंधावाली मन के हवंय, जऊन मन बनेच बखत ले हवंय धन जऊन मन ला पिछला पीढ़ी ले घर मिले हवय.
वो मन ले (जुन्ना पीढ़ी) ले अधिकतर अब खुद ये काम मं नई हवंय अऊ वो मन दलाल, जवान धंधावाली मन ला अपन जगा भाड़ा मं दे देय हवंय. कभू-कभू, वो मन के जम्मो मंडली ला जगा दे देय जाथे. वो मन तरी के जगा ला भाड़ा मं देथें अऊ पहिली धन दूसर मंजिल मं खुदेच रहिथें. राहुल कहिथें, “फेर, वो मन ले कुछु मन अपन अवेईय्या पीढ़ी ला, अपन बेटी मन ला, भतीजी धन पोती मन ला ये बूता सौंप देय हवंय अऊ अभू घलो उही घर मं रहिथें.”
एनएनएसडब्ल्यू के मुताबिक, देह धंधा करेईय्या (मरद, माइलोगन अऊ किन्नर) मन के एक बड़े हिस्सा घर ले काम करथे अऊ ग्राहेक ला फोन ले, खुदेच धन दलाल ले बलाथे. चतुर्भुज स्थान के कतको घर ले काम के बरग मं आथें.
इहाँ के सब्बो घर एक जइसने दिखथें. माई मुहटा मं लकरी ले बने तख्ती मं नांव लिखाय के संग लोहा के ग्रिल लगे हवय. ये मं ये घर मालिक के नांव धन उहाँ रहेइय्या माई माईलोगन के नांव होथे. नांव के संग ओकर ओहदा लिखाय रथे – जइसने के नर्तकी एवं गायिका (डांसर अऊ सिंगर). अऊ येकर खाल्हे मं वो मन के प्रदर्सन के टेम घलो लिखे होथे – आमतऊर ले बिहनिया 9 बजे ले रात 9 बजे तक. कुछेक मं ‘बिहनिया 11 बजे ले रात 11 बजे तक’ लिखाय मिलथे. उहीं, कुछेक मं बस अतका लिखे रहिथे के ‘रात 11 बजे तक.’
अधिकतर एके जइसने दिखत ये घर मन मं एक तल्ला मं 2-3 खोली हवंय. जइसने के ब्यूटी के घर मं हवय, हरेक बइठका मं एक बड़े गद्दा ह अधिकतर जगा घेर लेथे, अऊ ओकर पाछू दीवार मं एक बड़े अकन आइना लगे रहिथे. बांचे जगा ह मुजरा सेती आय. ये जगा खास तऊर ले गीत अऊ संगीत करे सेती आय. इहाँ के जवान माइलोगन मन जुन्ना पीढ़ी के माइलोगन मन ले मुजरा सीखथें; कभू-कभू देखके अऊ कभू-कभू बताय ले. एक ठन नानकन खोली घलो हवय, सायेद 10x12 अकार के होही .ये ह सुते के खोली जइसने उपयोग करे जाथे. इहाँ एक ठन नानकन रंधनीखोली घलो हवय.
राहुल कहिथे, “हमन कुछेक डोकरा सियान ग्राहेक मन ले एक मुजरा करे के 80,000 तक ले मांगे हवन.” ये पइसा धन जोड़तोड़ करके जऊनो कुछु पइसा मिलथे, वो ह तबला, सारंगी, अऊ हारमोनियम बजेइय्या हमर तीन उस्ताद मन मं बंट जाथे, अऊ नर्तकी अऊ दलाल मन मं बंट जाथे,” फेर अतक बड़े रकम मिले दुब्भर आय, अऊ अब त ये ह सुरता के सिरिफ हिस्सा भर आय.
का ये मुस्किल बखत मं ब्यूटी के भरपूर कमई होय सकत हवय? जुवाब मं वो ह कहिथें, ‘जऊन दिन किस्मत साथ दे दीस त, हव, फेर अधिकतर दिन मन मं नई. बीते बछर हमर बर भारी खराब रहिस. इहाँ तक के हमर सबले रोज के ग्राहेक घलो ये बखत आय ले बचत रहिन. अऊ जऊन मन आंय, वो मन कमती पइसा दीन’
काय ये मुस्किल बखत मं ब्यूटी के भरपूर कमई होय सकत हवय?
जुवाब मं वो ह कहिथें, “जऊन दिन किस्मत साथ दे दीस त, हव, फेर अधिकतर दिन मन मं नई. बीते बछर हमर बर भारी खराब रहिस. इहाँ तक के हमर सबले रोज के ग्राहेक घलो ये बखत आय ले बचत रहिन. अऊ जऊन मन आंय, वो मन कमती पइसा दीन. फेर, हमर करा ये (पइसा) रखे ला छोड़ कऊने चारा नई ये, वो मन जऊन कुछु घलो दे देवंय, भले ये ह खतरा होवय के वो मन ले कऊनो कोरोना संक्रमित हो सकथे. ये ला गुनव: गर ये भीड़-भाड़ वाले इलाका मं गर कऊनो एके मइनखे वायरस ले संक्रमित हो जाथे, त सब्बो के जान जोखिम मं पर जाही.”
ब्यूटी के कहना आय के वो ह भरत मं कोरोनावायरस के दूसर लहर आय के पहिली तक 25,000 ले 30,000 रूपिया कमा लेवत रहिस, फेर अब मुस्किल ले 5,000 कमा पाथें. दूसर लहर के बाद लगे लॉकडाउन ह वो मनके अऊ इहाँ के दिग्गर धंधावाली मन के मुस्किल जिनगी ला अऊ घलो जियादा मुस्किल बना दे हवय. वायरस के डर घलो बनेच बड़े हवय.
*****
चतुर्भुज स्थान के माईलोगन मं बीते बछर मार्च महिना मं केंद्र सरकार के घोसित प्रधानमन्त्री गरीब कल्याण योजना के फायदा नई उठाय सकत हवंय. ये पैकेज के तहत 20 करोड़ माईलोगन मन ला तीन महिना सेती 500 रूपिया मिलही. फेर, येकर सेती वो मन करा जन धन खाता होय जरूरी रहिस. देह बेपार के जगा मं जतक लोगन ले मंय बात करेंव वो माइलोगन मन करा जन-धन खाता नई रहिस. वइसे बात ये घलो हवय, जइसने के ब्यूटी ह पूछथें: मैडम, हमन 500 रूपिया मं काय कर लेय रहितेन?
एनएनएसडब्ल्यू के मुताबिक, वोटर आईडी, आधार अऊ राशन कार्ड धन जाति प्रमाण-पत्र जइसने पहचान-पत्र हासिल करे मं, धंधावाली मन ला कतको दिक्कत के सामना के ला परथे , येकर छोड़, जाति प्रमाण-पत्र बनवे सेती जरूरी कागज घलो दिखाय वोकर मन बर संभव नई होय. वो मन ला अक्सर राज सरकार डहर ले मिले रासन अऊ राहत पैकेज ले छोड़ देय जाथे.
ऑल इंडिया नेटवर्क ऑफ सेक्स वर्कर्स के अध्यक्ष अऊ नई दिल्ली मं रहेइय्या कुसुम कहिथें, "जब राजधानी दिल्ली मं घलो सरकार डहर ले कऊनो मदद नई मिलिस, त देश के गांव-देहात के हालत ला सोच सकत हवव, जिहां नीति अऊ लाभ वइसे घलो देर सबेर हबरथे धन कभू पहुंचे नई.” कतको धंधा वाली हवंय, जऊन मन ये महामारी ले बचे सेती सरलग करजा लेगे ला मजबूर हवंय.”
ब्यूटी के हारमोनियम के रियाज के समे सिरोय ला हवय: “नान उमर के ग्राहेक मुजरा देखे ला पसंद नई करय अऊ आते सात सुते के खोली मं जाय ला चाहथें. हमन वो मन ला बताथन के डांस देखे जरूरी आय [जऊन ह आमतउर ले आधा ले घंटा भर चलथे]. भलेच वो मन थोकन बखत देखेंव, गर अइसने नई होही, त हमन टीम सेती अऊ मकान के भाड़ा भरे सेती पइसा कइसने कमाबो? हमन अइसने टूरा मन ले कम से कम 1,000 रूपिया लेगथन.” वो ह बताथे के देह संबंध के दाम अलग हवय. ये ह अधिकतर घंटा पाछू तय होथे. संगे संग, हरेक ग्राहेक के हिसाब ले अलग होथे.”
बिहनिया के 11:40 बजत हवय अऊ ब्यूटी हारमोनियम बंद करके राख देथे. वो अपन हेंडबेग लाथे अऊ वो मेर ले आलू के पराठा निकारथे, वो ह कहिथे, “मोला अपन दवई [मल्टीविटामिन अऊ फोलिक एसिड] खाय ला हवय, येकर सेती बढ़िया होही के मंय कलेवा कर लेवंव. जभे घलो मंय काम मं आथों, मोर दाई मोर सेती रांधथे अऊ डब्बा मं भर देथे.”
तीन महिना के गरभ धरे ब्यूटी ह कहिथे, “मंय आज संझा ग्राहेक आय के आस करत हवंव. फेर, इतवार के संझा पइसा वाला ग्राहेक मिले अतक असान नई ये. मुकाबला भारी बढ़गे हवय.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट 'पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
जिज्ञासा मिश्रा ठाकुर फैमिली फाउंडेशन ले स्वतंत्र पत्रकारिता अनुदान के माध्यम ले सार्वजनिक स्वास्थ्य अऊ नागरिक स्वतंत्रता ऊपर लिखथें.ठाकुर फैमिली फाउंडेशन ह ये रिपोर्ताज के बिसय मं कऊनो संपादकीय नियंत्रण नई करे हवय.
अनुवाद: निर्मल कुमार साहू